Merkelová a Schulz v televíznej debate neprekvapili, viackrát sa zhodli

Najväčšie názorové rozdiely sa medzi nimi ukázali v sociálnych otázkach.

BERLÍN. Jediná televízna debata najsilnejších kandidátov pred nemeckými parlamentnými voľbami (24. septembra) sa v nedeľu večer skončila bez veľkých prekvapení. V niektorých témach sa úradujúca kancelárka Angela Merkelová (CDU/CSU) a jej vyzývateľ Martin Schulz (SPD) dokonca zhodli. Najväčšie názorové rozdiely sa medzi nimi ukázali v sociálnych otázkach, zhodnotila agentúra DPA. "Nemecko je určite krajina žijúca v blahobyte, avšak nie všetci ľudia v našej krajine si môžu užívať blahobyt," povedal šéf sociálnych demokratov Schulz a poukázal na situáciu samoživiteľov, dôchodcov a dlhodobo nezamestnaných. Merkelová kontrovala, že za jej vlády klesol počet nezamestnaných z 5 miliónov na 2,5 milióna. V daňovej oblasti naznačili Merkelová a Schulz rozličné koncepcie. Sociálny demokrat chce odbremeniť štvorčlenné rodiny s mesačným príjmom 3500 eur na daniach o 200 až 250 eur mesačne. Merkelová zase uviedla, že počas nasledujúcich štyroch rokov by znížila celkové daňové zaťaženie v krajine o 15 miliónov eur. Pri emisnom škandále Volkswagenu sa neukázali žiadne veľké názorové rozdiely. Obaja politici sú za pokračovanie výroby osobných automobilov s naftovým pohonom. Kancelárka zdôraznila, že automobilový priemysel musí odčiniť emisný škandál, avšak 800-tisíc pracovných miest v tomto sektore v Nemecku musí ostať zachovaných. Značné rozpory sa ukázali v otázke Turecka. Sociálny demokrat Schulz by zrušil prístupové rozhovory medzi EÚ a Tureckom v prípade, ak by sa stal budúcim nemeckým kancelárom. "Keď sa stanem kancelárom, zruším prístupové rozhovory EÚ s Tureckom," vyhlásil Schulz. Jeho súperka sa údajne ešte v piatok v rozhovore s ministrom zahraničných vecí Sigmarom Gabrielom (SPD) zhodla, že Nemecko nebude požadovať prerušenie prístupového procesu s Tureckom. Merkelová tiež obhajovala uzavretie kontroverzne vnímanej migračnej dohody medzi EÚ a Tureckom. Podľa nej to bol "absolútne správny" krok. Dohodu podporil aj Schulz. Úradujúca kancelárka a jej vyzývateľ neukázali rozdiely ani v názoroch na islam. Merkelová sa nazdáva, že islam, ktorý je v zhode s nemeckou ústavou, do Nemecka patrí. Pre oboch sú však radikálni islamskí kazatelia "neakceptovateľní". V debate o Severnej Kórei Schulz uviedol, že americký prezident Donald Trump nie je tou správnou osobou na riešenie tejto krízy. Podľa neho je nevyhnutné spojiť sa s jeho odporcami v americkom Kongrese. Merkelová pripustila, že s Trumpom má niektoré vážne názorové rozpory, avšak nevidí možnosť riešenia severokórejskej krízy bez neho. Sama sa vraj bude uňho prihovárať za mierové riešenie situácie. V závere debaty Schulz nevylúčil, že jeho strana sa po voľbách znovu stane menším koaličným partnerom Merkelovej CDU/CSU. V prieskume zverejnenom 1. septembra mal konzervatívny blok CDU/CSU s 39 percentami obrovský náskok pred sociálnymi demokratmi, ktorých by volilo iba 22 percent respondentov. Merkelová (CDU/CSU) podľa prieskumov televízií ARD a ZDF zvíťazila v televíznom dueli proti svojmu hlavnému volebnému vyzývateľovi Martinovi Schulzovi (SPD). V prieskume televízie ARD až 55 percent respondentov prisúdilo víťazstvo Merkelovej. Iba 35 percent vnímalo Schulzov výkon ako presvedčivejší, 10 percent respondentov bolo nerozhodnutých. Druhý nemecký kanál mal tesnejšie výsledky, avšak aj tu zvíťazila Merkelová v pomere 32 percent ku 29 percentám. Až 39 percent respondentov sa však nevedelo rozhodnúť. Podľa agentúry DPA Schulz v debate potvrdil svoje výborné rečnícke schopnosti a Merkelovú viackrát zatlačil do defenzívy. Jeho tón bol vyvážený - nie príliš agresívny, avšak sebavedomý a vyvolávajúci dojem odbornosti. Jeho poradcami pre vystupovanie na verejnosti sú niekdajší dôverník exkancelára Gerharda Schrödera (SPD) a bývalý zástupca šéfredaktora bulvárneho denníka Bild Béla Anda a tiež rakúsky mediálny konzultant Markus Peichl. Práve s Peichlom Schulz ešte v sobotu osobitne trénoval na nedeľný televízny duel - jediný pred parlamentnými voľbami 24. septembra. Napriek dlhoročným skúsenostiam na čele nemeckej politiky Merkelová pred debatou taktiež podstúpila rečnícky tréning, uviedli pre DPA zdroje z CDU. Denník Süddeutsche Zeitung na svojej internetovej stránke po debate komentoval, že aj keď je Schulz oveľa lepším rečníkom než Merkelová, v tomto dueli to nestačilo. "Zriedkavo sa rozbehol, nedokázal sa rozvinúť, sotva dokázal zbierať nejaké body a málokedy udrel," napísal mníchovský denník. Merkelovej podľa novín pomohol aj moderátor, ktorý ju oveľa menej prerušoval. "Moderátor sa správal k Merkelovej ako ku kráľovskému veličenstvu a k Schulzovi ako k jej sluhovi. Schulzovi sa z toho zriedkavo darilo vymaniť," zhodnotil denník Süddeutsche Zeitung. Berlínsky denník Die Welt napísal, že Merkelová tento nie príliš oslnivý duel vyhrala, a to napriek slušnému Schulzovmu štartu. Sociálny demokrat totiž v priebehu debaty stratil dych a sotva dokázal presvedčiť nerozhodnutého voliča, že práve jemu má zveriť do rúk osud Nemecka v týchto neistých časoch, skomentoval Die Welt.


Bolíviou otriaslo silné zemetrasenie, zatiaľ nehlásia škody ani zranených

LA PAZ. Bolíviou v pondelok otriaslo silné zemetrasenie s magnitúdom 6,8. Podľa Geologickej služby Spojených štátov (USGS) zemetrasenie udrelo o 10:40 miestneho času (16:40 SELČ) a jeho epicentrum bolo 127 kilometrov juhovýchodne od mesta Tarija. Otrasy vychádzali z hĺbky 557 kilometrov. Z postihnutej oblasti zatiaľ nehlásia škody ani zranených. Agentúra AP informuje, že otrasy nebolo cítiť v hlavnom meste Bolívie La Paz, ale evakuovali preň chvejúce sa kancelárske budovy v brazílskom Sao Paule, ktoré je od mesta Tarija vzdialené tritisíc kilometrov.


Tatar strelil gól pri pohodlnom víťazstve Montrealu, Kučerov takmer prekonal Lemieuxa

Do zápasov zasiahlo aj viacero slovenských obrancov.

NEW YORK. Slovenský hokejový útočník Tomáš Tatar prispel gólom k víťazstvu Montrealu nad Philadelphiou (5:1) vo štvrtkovom zápase NHL. Tatar skóroval dvadsiatykrát v tejto sezóne a stal sa druhou hviezdou zápasu. Zo 60 stretnutí má na konte 45 bodov (20+25) a stále šancu prekonať svoj strelecký aj bodový rekord z ročníka 2014/2015, keď v drese Detroitu strelil 29 gólov a dokopy mal 56 bodov. „Veľa vecí nám dnes večer na ľade fungovalo. Myslím si, že naše víťazstvo je zaslúžené," povedal Tomáš Tatar, cituje ho oficiálny web NHL. Vo štvrtok boli v hre aj traja slovenskí obrancovia. Ani jeden sa nezapísal do štatistik produktivity. Erik Černák sa predviedol 4 "hitmi", jednou zablokovanou strelou a jednou mínuskou pri víťaznom zápase Tampy Bay nad Buffalom 2:1 po samostatných nájazdoch. V tomto stretnutí dosiahol Nikita Kučerov tridsiaty gól a zároveň stý bod v tejto sezóne. Ruskému lídrovi kanadského bodovania NHL sa to podarilo v 62 zápasoch, čo je najmenší počet od sezóny 1996/1997. Vtedy potreboval Mario Lemieux na 100 bodov iba 61 zápasov. „Veľmi špeciálny moment. Hrali sme dobre a zo všetkého najdôležitejšie sú dva body," komentoval Nikita Kučerov pre nhl.com. Andrej Sekera absolvoval od návratu do NHL druhý zápas a tentoraz bol už víťazný. Edmonton doma otočil duel s New York Islanders z 2:3 na 4:3 a skúsený slovenský obranca odohral 15:25 min s dvoma strelami a jedným plusovým bodom. O víťazstve domácich rozhodol v predĺžení 32. gólom v sezóne ich kapitán Connor McDavid. Ottawa prehrala na ľade New Jersey 0:4 a v drese hostí odohral 15:07 min Christián Jaroš. Pripísal si 1 strelu, 2 "hity", 1 zablokovanú strelu. Brankár Devils Cory Schneider si pripísal shutout za 30 zákrokov. V bohatom 11-zápasovom programe NHL figuroval aj zápas Vancouver - Arizona, ktorý sa skončil triumfom hostí 3:2 po predĺžení. Slovenský útočník Richard Pánik sa za vyše 13 minút výraznejšie nepresadil (1 strela, 1 "hit", 1 zablokovaná strela). NHL 2018/2019 - 22. február - výsledky: Góly: 27. Dadonov (Hawryluk), 30. Barkov(Dadonov, Huberdeau), 32. Huberdeau (Hoffman, Barkov) – 6. Williams (Pesce), 25. Niederreiter (Slavin, Williams), 41. Faulk (T. Teräväinen, Niederreiter), 43. Williams (T. Teräväinen, Aho) Góly: 12. Zajac (Wood, Butcher), 15. Santini (Bratt, Butcher), 24. Gabriel (Seney), 35. Wood (Severson, A. Greene) /Obranca Christián Jaroš (Ottawa) odohral 15 minút, vyhral jedno vhadzovanie, zblokoval jednu strelu, rozdal 2 bodyčeky a raz vystrelil na bránu./ Góly: 26. Bučnevič (DeAngelo, R. Strome) – 16. Spurgeon (E. Staal, Donato), 29. Mikael Granlund (Pateryn, Parise), 52. Parise, 58. Greenway (E. Staal, Donato) Góly: 1. Hertl (Burns, E. Karlsson), 11. E. Kane (Burns), 14. Hertl (Labanc, Pavelski), 57. Burns (E. Karlsson, J. Thornton) Góly: 45. A. Johnsson (Matthews), 60. Tavares (Rielly) – 24. Ovečkin (Carlson, Oshie), 33. Connolly (Eller, T. Wilson), 47. T. Wilson (Eller) Góly: 1. Gallagher (Danault, Kulak), 4. Kotkaniemi (Byron, Jo. Benn), 11. Gallagher, 23. Gallagher (A. Shaw, S. Weber), 27. Tatar (Domi) – 51. M. Raffl (Gostisbehere) /Útočník Tomáš Tatar (Montreal) odohral 14 minút, strelil jeden gól, odsedel si jeden dvojminútový trest, trikrát vystrelil na bránu súpera, jednu strelu zblokoval, jedno vhadzovanie vyhral a jedno prehral a pripísal si jeden plusový bod./ Góly: 32. Kučerov (T. Johnson), rozh. náj. Stamkos – 19. Dahlin (Bogosian, Eichel) /Obranca Erik Černák (Tampa Bay) odohral takmer 17 minút počas ktorých stihol rozdať štyri bodyčeky, prehrať jedno vhadzovanie, zblokovať jednu strelu, raz vystreliť na bránu súpera, pripísať si jeden mínusový bod a odsedieť si jeden dvojminútový trest./ Góly: 9. Turris (F. Forsberg, Josi), 21. Josi(Arvidsson) – 50. Amadio (Wagner, Phaneuf) Góly: 24. Ja. Benn (Heiskanen, Faksa), 29. Faksa (Lindell, Comeau), 30. Radulov (Seguin), 36. Ja. Benn (Lindell, J. Klingberg), 60. Seguin (Dickinson) – 33. Tarasenko (R. O'Reilly), 40. R. O'Reilly(Bouwmeester, Schwartz) Góly: 6. Draisaitl (McDavid, Nugent-Hopkins), 7. Gagner (Rieder), 58. Klefbom (Lucic, Cave), 62. McDavid (Draisaitl) – 13. Lee (Boychuk, B. Nelson), 20. B. Nelson (Eberle, Pulock), 20. Clutterbuck (Pulock, D. Toews) /Obranca Andrej Sekera (Edmonton) odohral 15 minút, vyhral jedno vhadzovanie, dvakrát vystrelil na bránu a pripísal si jeden plusový bod./ Góly: 10. Horvat (Roussel, M. Granlund), 57. Gaudette (Roussel, Boeser) – 51. Chychrun(Galchenyuk, Ekman-Larsson), 56. Crouse (J. Archibald, Stepan), 62. Galchenyuk (Goligoski, Hinostroza) /Útočník Richard Pánik (Arizona) odohral 13 minút, zaznamenal jednu strelu na bránu, prehral jedno vhadzovanie, zblokoval jednu strelu súpera, uštedril jeden bodyček a pripísal si jeden mínusový bod./


Ropa zlacnela, keďže Trump žiada Saudskú Arábiu o zvýšenie ťažby

NEW YORK. Ceny ropy sa v závere týždňa znížili, keďže americký prezident Donald Trump na Twitteri uviedol, že so Saudskou Arábiou a ďalšími krajinami hovoril o zvýšení ťažby. Ľahká americká ropa klesla o 2,9 percenta a uzavrela na úrovni 63,30 USD za barel. Severomorská ropa Brent, ktorej cena slúži ako medzinárodná referenčná cena, zlacnela o 3 percentá na 72,15 USD za barel.Veľkoobchodná cena benzínu na americkom trhu sa znížila o 1,5 percenta na 2,10 USD za galón a vykurovací olej klesol o 2,2 percenta na 2,05 USD za galón. Drahým kovom sa darilo. Zlato si prilepšilo o 0,7 percenta a uzavrelo na úrovni 1 288,80 USD za uncu a striebro stúplo o 0,8 percenta na 15,01 USD za uncu.


Francúzsko vydalo zatykače na troch Sýrčanov blízkych Asadovi

Prípad sa týka francúzskych občanov pôvodom zo Sýrie, ktorí zomreli vo väzení.

PARÍŽ. Francúzska prokuratúra vydala medzinárodné zatykače na troch vysokopostavených sýrskych predstaviteľov za podozrenie zo spoluúčasti na zločinoch proti ľudskosti. Informovala o tom agentúra Associated Press, ktorá sa odvolala na pondelkové oznámenie Medzinárodnej federácie pre ľudské práva. Federácia prípad, ktorý sa týka Mazena Dabbagha a jeho syna Patricka, francúzskych občanov pôvodom zo Sýrie, postúpila súdu v októbri 2016. Oboch mužov zadržali a uväznili príslušníci spravodajskej služby sýrskeho letectva v novembri 2013. Rodina sa neskôr dozvedela, že obaja vo väzení zomreli. Podľa agentúry Reuters rodina dostala dokumenty, z ktorých vyplýva, že Mazen zomrel vo väzbe v novembri 2017 a Patrick v januári 2014. Zatykače sa vzťahujú na šéfa sýrskej národnej bezpečnosti a jedného z hlavných poradcov sýrskeho prezidenta Bašára Asada generála Alího Mamlúka a šéfa spravodajskej služby sýrskeho letectva generálmajora Džamíla Hasana, na ktorého vydali zatykač aj v Nemecku. Zatykač vydali tiež na Abdala Saláma Mahmúda, ktorý vedie väzenské zariadenie v meste Mazza, kde Dabbaghovcov zadržiavali.


Najväčšie americké banky môžu zvyšovať dividendy a spätne nakúpiť akcie

WASHINGTON. Americká centrálna banka (Fed) v stredu povolila 34 najväčším bankám v krajine zvýšiť dividendy a spätne nakúpiť vlastné akcie. Federálny rezervný systém konštatoval, že banky majú dostatočnú finančnú silu, aby odolali výraznému prepadu ekonomiky. V sedemročnej histórii tzv. stresových testov Fed po prvýkrát odobril kapitálové plány všetkým hodnoteným bankám.Výsledky prvého kola stresových testov zverejnil Fed minulý týždeň. Predmetom testov bola schopnosť bánk odolať krízovej situácii, kedy by nastala recesia v globálnej ekonomike v kombinácii so zvýšením miery nezamestnanosti v USA na 10 % a s prudkým poklesom cien nehnuteľností na domácom trhu. Naplnenie tohto scenára by testovaným bankám spôsobilo počas dvoch rokov kumulovanú škodu takmer 500 mld. USD, z čoho by na úverové straty pripadla čiastka 383 mld. USD. Fed konštatoval, že banky majú dostatočné rezervy, aby zvládli tento scenár. Centrálna banka upozornila, že od roku 2009 testované spoločnosti posilnili svoj základný kapitál o viac ako 750 mld. USD.Stresové testy Fed-u sa zameriavajú na 34 bánk, ktorých aktíva dosahujú aspoň 50 mld. USD. Medzi nimi sú aj štyri najväčšie americké banky JPMorgan Chase, Bank of America, Citigroup a Wells Fargo.


Tretina Slovákov očakáva v tomto roku pokles nezamestnanosti

Slováci sú pomerne sporivý národ. Potvrdzuje to aj fakt, že 38 percent domácností sa domnieva, že si budú tento rok schopné vytvárať úspory.

BRATISLAVA. Tretina Slovákov očakáva, že v tomto roku klesne na Slovensku nezamestnanosť. Ich vyhliadky sú optimistické aj pri sporení, 38 % ľudí totiž predpokladá, že si bude môcť odkladať časť z výplaty bokom. Vyplýva to z najnovšej analýzy Poštovej banky, ktorú zostavila na základe údajov zo Spotrebiteľského barometra, ktorý zverejnil Štatistický úrad SR. Na začiatku tohto roka najväčšia skupina našincov očakávala, že ekonomická situácia v krajine zostane rovnaká ako v predošlom období. Pri očakávaniach týkajúcich sa ekonomického vývoja je ale viac pesimistov ako optimistov. "Až 30 % Slovákov predpokladá zhoršenie ekonomiky, zlepšenie očakáva len 18 % respondentov," skonštatovala analytička banky Jana Glasová. Pri trhu práce sú však nálady lepšie. "Mieru nezamestnanosti na rovnakej úrovni ako doteraz očakáva 34 % našincov a rovnaké percento dokonca odhaduje, že nezamestnanosť bude tento rok klesať. Nárast predpokladá 24 % opýtaných," vyčíslila Glasová. Prieskum bol zameraný aj na vývoj cien. "Pocitová inflácia je takmer vždy vyššia ako tá reálna. To znamená, že ľudia majú zväčša pocit, že ceny rastú rýchlejšie, ako je to v skutočnosti. Dokonca aj vlani v období deflácie zhruba polovica Slovákov mala pocit, že ceny tovarov a služieb sa zvyšujú," uviedla Glasová. V súčasnosti ale 57 % Slovákov očakáva, že ceny v obchodoch budú počas roka mieriť nahor. "Stále vysoký podiel ľudí, približne štvrtina, si ale myslí, že ceny zostanú rovnaké ako doteraz," priblížila Glasová. Ľudia však očakávajú, že sa zlepší ich finančná situácia. Myslí si to 18 % opýtaných. "Slováci sú pomerne sporivý národ. Potvrdzuje to aj fakt, že 38 % domácností sa domnieva, že si budú tento rok schopné vytvárať úspory," vyčíslila analytička. Ubudli pritom domácnosti, ktoré žijú takpovediac od výplaty k výplate. "Podiel domácností, ktoré žijú na dlh alebo vyberajú svoje úspory oproti predchádzajúcim mesiacom mierne klesol na úroveň 17 %. Kým v úvode vlaňajška si dokázalo sporiť 45 % domácností, na začiatku tohto roka to bolo 47 %," dodala Glasová.


Liberáli z SaS podávajú na poslanca Tomáša podnet pre kauzu Čistý deň

Erik Tomáš porušil podľa poslancov SaS ústavný zákon a spreneveril mandát poslanca, keď sa stretol s vedením inkriminovaného centra.

BRATISLAVA. Poslanec NR SR za Smer-SD Erik Tomáš porušil podľa poslancov za stranu Sloboda a Solidarita (SaS) Natálie Blahovej, Ľubomíra Galka a Jozefa Mihála ústavný zákon a konal v rozpore s verejným záujmom. Liberáli sa podnetom obrátili na Výbor NR SR pre nezlučiteľnosť funkcií a žiadajú preskúmanie zákonnosti konania poslanca Tomáša v prípade kauzy Čistý deň, informovala agentúru SITA hovorkyňa SaS Katarína Svrčeková. Výbor tiež žiadajú, aby začal konanie voči verejnému funkcionárovi vo veci ochrany verejného záujmu a zamedzenia rozporu záujmov. Podľa SaS Erik Tomáš svojím angažovaním sa v kauze Čistý deň porušil ústavný zákon a spreneveril mandát poslanca. „Erik Tomáš sa stretol s predstaviteľmi galantského resocializačného zariadenia, ktoré je predmetom vyšetrovania v závažnej kauze sexuálneho zneužívania maloletých, známej ako kauza Čistý deň. Tvrdil, že sa stretol ako koaličný poslanec a člen výboru NR SR pre sociálne veci, avšak k stretnutiu došlo na krajne nevhodnom mieste, a to na Úrade vlády Slovenskej republiky," zdôvodňujú liberáli s tým, že Tomáš tam vykonáva funkciu poradcu predsedu vlády a podľa vyjadrenia riaditeľa zariadenia bolo predmetom ich stretnutia mediálne poradenstvo. Zároveň podotýkajú, že predstavitelia tohto zariadenia sú podozriví z páchania trestnej činnosti alebo jej krytia. Podľa poslancov sa stretnutie uskutočnilo počas riadneho rokovacieho dňa parlamentu, ale v systéme národnej rady nie sú evidované žiadne žiadosti o ospravedlnenie pre poslanca Tomáša ani v tomto, ani počas iných rokovacích dní. Na hlasovaniach podľa nich tiež chýbal. „Sme presvedčení, že je v rozpore s etickými a právnymi záväzkami poslanca NR SR, aby v čase, keď má byť v pléne a hlasovať o zákonoch, pripravoval a poskytoval mediálne poradenstvo osobe podozrivej z trestnej činnosti priamo na Úrade vlády Slovenskej republiky,“ zdôrazňujú poslanci SaS. Okrem toho pripomínajú, že poslanec Erik Tomáš zverejnil list poškodenej, ktorý mohol napomôcť pri objasnení skutku. Ten pritom nebol adresovaný jemu a v čase zverejnenia poslanec Tomáš nemal súhlas na jeho zverejnenie. „Týmto konaním sa priamo zainteresoval do kauzy. Preto žiadame Výbor NR SR pre nezlučiteľnosť funkcií, aby začal konanie voči koaličnému poslancovi Erikovi Tomášovi a vyžiadal si aj jeho stanovisko, ktoré je nevyhnutné pre rozhodovanie vo veci,“ uzatvárajú liberáli. Erik Tomáš považuje konanie SaS za "smiešnu snahu o šikanu zo strany SaS", ktorá mu podľa jeho slov nezabráni v slobodnom výkone mandátu poslanca. "Ako jediný som sa stretol so všetkými zainteresovanými v tomto prípade, teda s vedením Čistého dňa, klientmi i rodičmi, vrátane matky Natálie. Strana SaS hrubo a cynicky zneužíva túto tému na svoje politické ciele. Čo si o takomto konaní myslia deti, rodičia i zamestnanci zariadenia, pocítila poslankyňa tejto strany Natália Bláhová priamo na vlastnej koži počas poslaneckého prieskumu, na ktorom jej odkázali, že je zlý človek," reagoval pre agentúru SITA Tomáš. Zároveň vyzval média, aby prestali cenzurovať hlas komunity Čistého dňa a konečne zverejnili video zo spomínaného poslaneckého prieskumu.


ČEZ si na Slovensku nechá len firemných odberateľov

PRAHA. Predaj energií na Slovensku sa českému koncernu ČEZ nedarí tak, ako si predstavoval. Jeho dcérska firma ČEZ Slovensko, ktorá obhospodaruje približne 70-tisíc zákazníkov, je preto na predaj. Českým Hospodářským novinám (HN) to potvrdili dva zdroje blízke vedeniu ČEZ. Cena by sa mala pohybovať v stovkách miliónov českých korún. Zámer predať svoju dcérsku firmu ČEZ oficiálne nepotvrdzuje, ale ani nevyvracia. "Naše konkrétne obchodné aktivity týkajúce sa prípadných akvizícií či divestícií štandardne nekomentujeme. Vždy platí, že v čase sa naše portfólio dcérskych firiem mení obidvoma smermi, sme pripravení rokovať o predaji súčasných či nákupe nových," reagoval pre HN hovorca ČEZ Roman Gazdík. Zatiaľ čo v Česku bol koncern s niekoľkými miliónmi zákazníkov vždy jedným z najväčších dodávateľov energií, na Slovensku začínal ako takzvaný alternatívny dodávateľ od nuly. Firmám začal predávať elektrinu v roku 2008, domácnostiam dodáva energie šiesty rok. Za toto obdobie sa síce firme ČEZ Slovensko podarilo dostať medzi päť najväčších obchodníkov v krajine a dosahovať tržby okolo 250 miliónov eur, ale ziskovosť je najmä pre konkurenčný boj stále veľmi nízka, upozorňujú HN. V roku 2015 zarobila spoločnosť necelých 1,5 milióna eur, rok predtým to bolo ešte o štvrtinu menej. Oproti tomu alternatívni dodávatelia v Česku majú ziskovosť omnoho vyššiu. Napríklad skupine Bohemia Energy podnikateľa Jiřího Písaříka sa pri tržbách necelých 11 miliárd Kč (407,09 milióna eur) podarilo v roku 2015 dosiahnuť hrubý zisk pred odpismi 1,18 miliardy Kč. Je to práve Písaříkova dcérska firma Slovakia Energy, ktorá je jednotkou medzi alternatívnymi dodávateľmi na slovenskom trhu. Prvou je ale len v počte zákazníkov, tých mala v polovici minulého roka zhruba 211-tisíc. V tržbách je to už niečo iné. V nich ČEZ Slovensko prevyšuje Slovakia Energy zhruba štvornásobne. Vďačí za to približne štyrom tisíckam veľkých firemných odberateľov. Práve firemných zákazníkov sa ČEZ podľa informácií HN vzdávať zatiaľ nemieni. Podobne ako v Česku minulý rok ich na Slovensku pravdepodobne prevedie pod novovzniknuté ČEZ Esco. To nielenže firmám dodáva energie, ale súbežne s tým ponúka komplexné energetické služby od vlastných zdrojov energie cez vzduchotechniku až po ventiláciu a inteligentné riadenie budov. Práve tieto aktivity majú firme ČEZ získať konkurenčnú výhodu.


VIDEO: Sagan prišiel do cieľa s veľkou stratou, deviatu etapu Vuelty vyhral King

Online prenos

Profil etapy

VIDEO

Sagana penalizovali

Priebežné poradie

(Talavera de la Reina - La Covatilla, 200,8 km) LA COVATILLA. Americký cyklista Ben King vyhral z úniku nedeľňajšiu 9. etapu 73. ročníka Vuelty. Jazdec stajne Dimension Data zvládol najlepšie záverečné stúpanie do horského strediska La Covatilla a 200,8 kilometra dlhú trasu z Talavera de la Reina vyhral za 5:30:38 hodiny. Na druhom mieste finišoval Holanďan Bauke Mollema z Trek-Segafredo a tretí skončil Belgičan Dylan Teuns z BMC. Slovenský cyklista Peter Sagan vydržal v hlavnom balíku pod posledný kopec, ktorý už vypustil a do cieľa prišiel na 171. mieste so stratou 29:53 minúty. Pelotón sa v nedeľu dostal opäť do hôr, kde na neho čakali až štyri vrchárske prémie. Po 37 km prišlo stúpanie na Puerto del Pico prvej kategórie (15,3 km, 5,5%), nasledovali prémie Alto de Gredos 3. kategórie (10,1 km, 3,7%), Puerto de Pena Negra 2. kategórie (13 km, 4,5%) a na záver Alto de La Covatilla. Stúpanie najvyššej kategórie do cieľa v nadmorskej výške 1965 metrov bolo dlhé 9,8 km s priemerným sklonom 7,1 percenta, no v niektorých úsekoch vyše 12 a maximom dokonca 16 percent. Krátko po štarte sa odtrhla jedenásťčlenná skupina, v ktorej opäť nechýbal Luis Angel Maté (Cofidis), vedúci pretekár vrchárskej súťaže. Spoločnosť mu robili oddielový kolega Kenneth Van Bilsen, Bauke Mollema (Trek-Segafredo), Dylan Teuns (BMC Racing), Thomas De Gendt (Lotto Soudal), Ben King (Dimension Data), Reto Hollenstein (Kaťuša-Alpecin), Tom Leezer (LottoNL-Jumbo), Luis Mas (Caja Rural), Aritz Bagues (Euskadi-Murias) a Jesus Ezquerra (Burgos-BH). Na úpätí úvodnej horskej prémie mali náskok vyše štyri minúty. Maximum bodov na nej zobral podľa predpokladov Maté a rovnako tomu bolo aj na Alto de Gredos a Puerto de Pena Negra. Jedenástka vpredu zvládla všetky tri prekážky pokope - to už zostávalo do cieľa okolo 80 kilometrov a pelotón strácal na únik sedem minút. Po následnom bufete vzrástlo manko už na deväť. V ďalších kilometroch nasledoval viac-menej rovinatý úsek až po métu 20 kilometrov pred cieľom, keď začala cesta stúpať hore. Na čele pelotónu pracovali celý čas najmä pretekári FDJ, ktorí sa snažili znížiť stratu a udržať červený dres pre Rudyho Molarda. No príliš sa im to nedarilo, 40 kilometrov pred cieľom mala jedenástka na čele k dobru desať minút. O ďalších desať kilometrov zaútočil De Gendt a vedúca skupina sa potrhala, na čelo s ním prišli ďalší šiesti jazdci. Z tejto skupinky potom vyrazil vpred King, ktorý mal šancu obliecť sa do červeného dresu. To však už v balíku pracovalo viacero tímov s ambíciami na celkové poradie a náskok úniku klesal, 12 kilometrov pred cieľom však mal vedúci King k dobru stále vyše šesť minút. Na začiatku stúpania na Alto de La Covatilla sa za ním rozbehol Mollema, ďalší jazdci z pôvodného úniku zaostávali. Zo skupiny favoritov na celkové poradie, v ktorej zostalo asi len 20 pretekárov, v polovici stúpania odpadol aj Molard a jeho štvordňové dobrodružstvo v červenom drese sa skončilo. Na čele išiel výborne King, ktorý si aj dva kilometre pred cieľom udržiaval 20-sekundový náskok pred Mollemom. Dvadsaťdeväťročný Američan to zvládol a svoj výborný výkon korunoval víťazstvom. Po 4. etape si tak pripísal druhý triumf na prebiehajúcej Vuelte. Zo skupiny favoritov na celkové poradie sa odtrhla pätica Quintana, López, Kelderman, Izaguirre, Urán. Do cieľa prišli s malým náskokom pred svojimi súpermi.


V Indii narastajú úmrtia tigrov, tento rok je to už 67 jedincov

Ochranárov prírody znepokojuje zatajovanie okolností ich úmrtia.

NOVÉ DILLÍ. Ochranári prírody obviňujú indických štátnych úradníkov z utajovania informácií o narastajúcom počte úmrtí tigrov. Tento rok podľa záznamov uhynulo prinajmenšom 67 tigrov, z toho mnohé pre konflikty s ľudmi, vrátane pytliakov. Podľa bývalého predsedu indickej pobočky Svetového fondu na ochranu prírody (WWF) Theodora Baskarana v týchto veciach chýba transparentnosť. Informoval o tom spravodajský portál BBC. India je domovom 60 percent celkovej svetovej populácie tigrov, napriek tomu tu neustále čelia strate prirodzeného prostredia a zvýšenému dopytu po častiach ich tiel od pašerákov z Číny a ostatných krajín Ázie. Najhoršie sú na tom v štátoch Karnátaka a Madhjapradéš. Ochranárov prírody znepokojuje zatajovanie okolností ich úmrtia a chýbajúca spolupráca medzi vyšetrovateľmi a oddelením životného prostredia. Počet úmrtí tigrov má posledné roky stúpajúcu tendenciu a očakáva sa, že tento rok opäť prevýši predchádzajúci, keď ochranári zaregistrovali 120 mŕtvych tigrov. V roku 2015 ich bolo 80 a rok pred tým 78. V minulom storočí pritom podľa odhadov v Indii mohlo žiť až 100-tisíc tigrov, pričom tento počet sa na začiatku nového milénia prepadol pod 1500 jedincov. Tigre sú v súčasnosti registrované ako ohrozený druh na červenom zozname Medzinárodnej únie na ochranu prírody (IUCN). Príčinou ich úhynu býva aj prenos psinky z túlavých psov v blízkosti ich teritórií. Ochranárov však najviac znepokojujú úmrtia spôsobené nehodami a pytliakmi, ktorým sa dá predchádzať.


Britské firmy požadujú od vlády prechodnú brexitovú dohodu

LONDÝN. Britská vláda musí urgentne konať, aby zabezpečila prechodnú dohodu s Európskou úniou (EÚ) po brexite. Inak existuje nebezpečenstvo straty pracovných miest a investícií, majú v úmysle varovať britskú vládu domáci podnikateľskí lídri, ktorí reprezentujú milióny pracujúcich. V návrhu listu, ktorý má byť zaslaný ministrovi pre brexit Davidovi Davisovi, píše päť popredných podnikateľských zväzov, že dohodu, ktorá na prechodné obdobie zaručí nezmenené obchodné vzťahy medzi Britániou a EÚ, je potrebné uzavrieť čo najskôr. Firmy totiž budú prijímať investičné rozhodnutia na začiatku budúceho roka. Premiérka Theresa Mayová prisľúbila, že britské firmy budú mať plný prístup na jednotný trh EÚ ešte dva roky po brexite, aby sa obmedzil negatívny vplyv vystúpenia z Únie na ekonomiku. Londýn a Brusel však zatiaľ nediskutovali o detailoch. "Prechodná dohoda je potrebná čo najskôr, keďže firmy sa pripravujú, že na začiatku roka 2018 prijmú dôležité rozhodnutia, ktoré budú mať vplyv na pracovné miesta a investície v Británii," píše sa v návrhu listu, ako uviedla osoba oboznámená so situáciou. Detaily prechodnej dohody sú podľa britských podnikateľských lídrov veľmi dôležité a ekonomické vzťahy s Úniou by počas tohto obmedzeného obdobia mali byť čo najviac podobné aktuálnemu stavu. Pod listom je podpísaných päť popredných britských podnikateľských zväzov - Konfederácia britského priemyslu CBI, Britská obchodná komora, inštitút Institute of Directors (IoD), Federácia malých firiem (Federation of Small Businesses) a zväz výrobcov EEF. Televízia Sky News uviedla, že tieto podnikateľské zväzy čoraz viac znepokojuje možnosť vystúpenia z Únie bez dohody.


Slovensko má najvyššie ceny chleba a obilnín vo V4

V EÚ sa však Slovensko nachádza až na 20. mieste pri porovnaní cien chleba a obilnín.

BRATISLAVA. Cena chleba a obilnín bola v minulom roku v najdrahšom členskom štáte Európskej únie (EÚ) v Dánsku trojnásobne vyššia v porovnaní s najlacnejším Rumunskom. Na Slovensku pritom index cien chleba a obilnín dosiahol úroveň 88, čím sa Slovensko zaradilo na 20. miesto pri hodnotení jednotlivých krajín, pri medziročnom náraste týchto cien o tri indexové body. Slovensko nechalo za sebou cenami v tomto segmente krajiny ako Veľká Británia (index 87) či všetky zvyšné krajiny Visegrádskej štvorky (V4). Poľsko zaznamenalo index na úrovni 68 bodov, Maďarsko 77 a Česko 80 bodov. Vyplýva to z najnovších údajov, ktoré zverejnil štatistický úrad EÚ Eurostat. Ak sú cenové hladiny v krajinách EÚ porovnané s priemerným indexom cenovej hladiny EÚ 100, výsledky ukazujú, že v roku 2018 bola cena chleba a obilnín najvyššia v Dánsku (152), nasledovalo Rakúsko (135), Luxembursko a Fínsko (obaja 127). Na druhej strane cenové hladiny chleba a obilnín boli v minulom roku najnižšie v Rumunsku s indexom cenovej hladiny 54, nasledovali Bulharsko (62) a Poľsko (68).


Aká je dovolenka na Severnom Cypre?

Severný Cyprus sa hlboko zapísal do dovolenkových máp vďaka svojej atmosfére, kvalitnému ubytovaniu, ale aj zaujímavým miestam či skvelému jedlu. Vyberte sa na svoju dovolenku do tejto časti ostrovného Cypru a uvidíte, ako dobre ste spravili. Ak sa rozhodnete letieť do severnej časti Cypru, pristanete na jedinom letisku, ktoré sa tu nachádza. Ide o Ercan a lieta na neho niekoľko priamych letov priamo z Turecka. Pre väčší komfort a let bez prestupov je častejšie využívané letisko v Larnace v južnej časti ostrova. Ani odtiaľ nie je problém dostať sa na sever, len pri tom samozrejme musíte mať platný cestovný pas. Od apríla do októbra panuje na severnej časti Cypru príjemné počasie. V mesiacoch apríl a máj sa teplota vyšplhá už na cca 23 – 27 °C. Počas leta tu môžete bežne čakať 30 – 35 °C a na jeseň sa opäť teplota vráti do jarných čísel. Zima nie je ako na kontinente a tak tu teploty dosahujú cca 15 – 19 °C. Počas letnej sezóny počítajte aj s tým, že teplota Stredozemného mora bude okolo 26 – 30 °C. Tomu sa povie dovolenka. Aj napriek tomu, že Severný Cyprus zaberá len tretinu celého ostrova, je prešpikovaný zaujímavosťami, za ktorými sa sem oplatí cestovať. Dovolenku si môžete užívať v rezorte pri priezračnom mori a okolo vás sa ponúka celá paleta výletov. Medzi najzaujímavejšie miesta patrí hlavné mesto Lefkoşa (na gréckej strane známa ako Nikózia). Je to mesto dvoch svetov, cez ktoré prechádza hranica medzi dvomi národmi. Grécka Nikózia so svojimi tavernami, souvlakami a gréčtinou sa šmahnutím čarovného prútika premení na tureckú Lefkoşu s vôňou čaju, kebabom a dynamickou turečtinou. Nájdete tu stopy osmanských dejín a tak môžete v spleti uličiek pohľadať mešitu Seliymie, ktorá bola kedysi gotickou katedrálou sv. Sofie alebo sa pozrieť do starého karavanseráju, kde sa kedysi čulo obchodovalo. Dnes má názov Büyük Han, je zo 16. storočia a patrí k najkrajším svojho druhu. V meste nájdete aj menší karavanseráj Kumarcilar Han, no ten nebol natoľko slávny. Zastavte sa aj na námestí Sarayonu so starým benátskym stĺpom, kde pulzuje turecký život. Napokon zapadnite do čajovne a nechajte na seba padať atmosféru starého mesta. Mestečko Girne (Kyrenia) na severnom pobreží ostrove má povesť jedného z najväčších prekvapení severného Cypru. Len málo miest široko ďaleko je tak príjemných ako práve Girne. Zlákajú vás jeho kamenné uličky ozdobené kvetmi a fotogenický prístav plný farebných lodičiek či drevených, rybárskych člnov. V blízkosti obrovskej križiackej pevnosti cítiť vôňu grilovaných rýb a po nich sa ponoríte do útrob pevnosti, ktorú získal aj Richard Levie Srdce a skrýva za svojimi hradbami celú históriu Cypru. Historická Famagusta (Mağusa) očarí milovníkov starých uličiek a pamiatok. Za kamennými hradbami nájdete zabudnutý svet vyplnený osmanskými mešitami, ktoré vyrástli na troskách staručkých kostolov či katedrál. Nahliadnite do mešity Lala Mustafa Paşa a pohľadajte v nej ducha Katedrály sv. Mikuláša. Nájdete na nej unikátny pohľad, kedy stojí minaret hneď vedľa kresťanskej zvonice. Neobíďte ani Othelovu vežu neďaleko prístavu, kam zasadil Shakespeare dej svojho slávneho príbehu. Staroveká Salamína leží len pár kilometrov od Famagusty a ak máte radi miesta posiate starými ruinami, tak tu si prídete na svoje. Svoj zlatý vek zažila Salamína počas antickej doby a tak tu dnes nájdete ruiny chrámov, staroveké ulice, opustené divadlo či stĺporadie lemujúce hlavnú cestu. Cyprus sa do histórie zapísal aj dejinami Križiakov, ktorí často práve tadiaľto tiahli do Svätej zeme a tak tu dnes nájdete viacero unikátnych pevností. Pozrite sa do pevností Buffavento alebo Saint Hillarion. Polostrov Karpaz je unikátnym miestom severného Cypru. Ide o úzky výbežok na severovýchode krajiny, ktorý patrí k najlepšie stráženým tajomstvám Cypru. Nájdete tu krásne, opustené pláže, prírodné zaujímavosti, ale aj tradičný život či stádo divých oslov v národnom parku Karpaz. Zlatá pláž Golden Beach sa považuje za najkrajšiu pláž celého ostrova. Severný Cyprus je aj miestom s dokonalou gastronómiou a tak ochutnajte kuchyňu poznačenú Tureckom, ktorá s tu mieša s gréckymi chuťami. Dajte si mezze, tradičné predjedlá, ktorých môže byť aj niekoľko desiatok a určite vyskúšajte lahmacun (tenučkú, tureckú pizzu), kofte (guľky z jahňacieho mletého mäsa), kleftiko (skvelé jahňa), šiš kebab (kúsky mäsa napichnutého na špajdli) či baklažánovú musaku.


KULTÚRNY ŽIVOT„Rob s Čechom bez Čecha!“

Tiene pochybností sú svojráznym príspevkom divadla SkRAT k výročiu spoločného štátu.       Zatiaľ čo celý vlaňajší rok sa niesol v znamení najrôznejších česko-slovenských podujatí, demonštrujúcich harmonickú spoluprácu a priateľstvo, ktoré nenarušilo ani rozdelenie Česko-Slovenska pred viac ako štvrťstoročím, bratislavské divadlo SkRAT poňalo oslavu svojím typickým ironickým spôsobom. V spolupráci s českými kolegami vytvoriliTiene pochybností, inscenáciu o spolupráci na inscenácii, ktorá nefunguje, kde Česi vystupujú, no nehrajú, a na dovŕšenie všetkého ju prvýkrát predviedli až mesiac po skončení jubilejného roka.        Federálny grant     Na scéne je zbudovaný akýsi stan lichobežníkového prierezu, potiahnutý polopriesvitným materiálom. Za zvukov ľúbostného duetu zo Smetanovej Prodanej nevěstyVěrné milování doň vchádzajú herci SkRATu Ľubo Burgr, Lucia Fričová, Dana Gudabová, Milan Chalmovský a Vlado Zboroň.      Čoskoro nám však zmiznú z očí, lebo zo steny prístreška sa stane projekčné plátno, na ktorom vidíme v detailnom zábere hlavy prvých dvoch z partnerov tejto „cezhraničnej spolupráce“ – performerku a multižánrovú umelkyňu Johanu Švarcovú a jej manžela, hudobníka Martina Ožvolda. Ich rozhovor sa krúti okolo akéhosi „federálneho“ grantu, ktorý ich kamarátom z bratislavského divadla umožňuje – ba diktuje – pribrať na lukratívnu spoluprácu českých kolegov. Vychvaľujú najmä praktické výhody tejto ponuky: Mohli by zadarmo a pravidelne cestovať za rodinou (Martin je Slovák z Bratislavy), a ešte by z toho boli nejaké „fajn éčka“.     Po tejto prvej filmovej dokrútke nasledujú postupne ďalšie, ktoré prerušujú a dopĺňajú aktuálne dianie na javisku: Spoznáme na nich ešte Petra Marka a Mariana Moštíka (spolu so Švarcovou tvoria známu trojicu z kultovej série „rozhlasových hier na javisku“, zvanej Rádio Ivo) a zjaví sa aj Anna Geislerová.     Zo vzájomných rozhovorov postáv na plátne aj zo skypovej komunikácie medzi Čechmi a Slovákmi získame veľmi skoro pocit, že „toto asi nedopadne“: Johana Švarcová je síce plná elánu, no má o pár týždňov rodiť; Anna Geislerová odmieta niekoľko ráz mesačne cestovať po „šialenej“ D jednotke a nezlomí ju ani Markovo naznačovanie, že by po bratislavských hoteloch mohli príjemne rozvíjať svoj tajný ľúbostný pomer. Marian Moštík zasa plánoval, že bude po skúškach do rodného Brna cestovať vlakom, „a ve tři jsem ve vlastní posteli“ – no ukáže sa, že nočný vlak do Brna už nechodí.     Slováci napokon z grantu zaplatia hotel pre všetkých, a dokonca aj letenky Praha – Bratislava, no Geislerka, ktorá mala byť ťahákom celej inscenácie, aj tak vycúva, lebo má už iný kšeft – tajný a veľmi, veľmi výhodný. Na rozpačité partnerove námietky, že bratislavskí divadelníci sú predsa kamaráti a rátajú s nimi, odvetí s odzbrojujúcou úprimnosťou: „Kvůli fajn lidem v Bratislavě neodřeknu opravdovou práci!“     Dokrútky s Geislerovou, Markom a Moštíkom majú zvláštnu čarovno-bezradnú kaurismäkiovskú atmosféru – či už ide o rozhovor milencov o možnostiach bratislavských ľúbostných rozptýlení, alebo o debatu v hotelovej izbe, kde spoločne uviazli Marek s Moštíkom, ktorí pricestovali na skúšku inscenácie. Včerajší večer so slovenskými kamarátmi vo vínnej pivnici bol síce bez chyby, no dnes im bolo povedané, aby na skúšku nechodili, že si domáci niečo pripravia a potom ich zavolajú. Nikto však nevolá.       Normalizačné lahôdky     Na slovenskej strane – teda na javisku bratislavskej A4, domovského priestoru divadla – sa medzitým tak trocha čaká, trocha debatuje, máličko ohovára, trocha spomína na všetko možné a trocha táravo rozvíjajú najrôznejšie voľné asociácie. Úvodný javiskový dialóg otvorí Ľubo Burgr na tému blížiacich sa volieb, a všeobecné nariekanie nad tým, že to zasa bude „úplné peklo“, lebo vôbec netušia, komu dať svoj hlas, vyústi v nápad založiť vlastnú stranu, ktorá ľuďom nič nesľúbi, a tak ich ani nesklame, a bude slúžiť iba na to, aby sa zakladatelia poriadne nabalili.     Nasleduje zemitá scéna o rastlinách, ktoré vyzerajú ako mužské údy (hromada akýchsi rúrok navŕšených na proscéniu), a je ich na Slovensku všade plno („asi tu majú dobrú pôdu“). Naložené v sladkokyslom náleve by sa mohli stať cennou exportnou komoditou... Téma domáceho spoločenského marazmu sa prelína so spomienkami na federálnu minulosť.     Keďže text inscenácie je ako zvyčajne dielom kolektívu divadla SkRAT a ten patrí (z väčšej časti) do vekovej kategórie 50+, spomína sa najmä na koniec sedemdesiatych a osemdesiate roky. Herci sa dohadujú o detailoch Brežnevovho pohrebu, vybavujú si, ako chutili legendárne spišské párky, „keď v nich ešte bola tajná prísada – mäso“. Kulinársku debatu o normalizačnej lahôdke však zakončujú už v rýdzo globalizačnom duchu: Zboroňovým receptom na thajskú špecialitu s kokosovým mliekom.       Úprimnosť a mýty     Ako však postupuje čudná cezhraničná spolupráca a blíži sa čas, keď by bolo treba pristúpiť od optimistických plánov k praktickej tvorbe, na javisku sa stále viac zabieha do úvah o národnostných rozdieloch.     Rozhovor sa krúti okolo toho, koľko je vlastne na Slovensku národnostne čistých Slovákov, špekuluje sa, akými cestami osudu sa Česi dostávajú na Slovensko a naopak, a všetko sa začína zbiehať do finále – chlieb, soľ a borovička na tácni naznačujú, že ideme slávnostne vítať milých českých hostí. Ubiehajúci čas čakania spustí jednu z najvtipnejších scén – vítači sa postupne opíjajú a rastie aj ich úprimnosť: „S Čechmi či si vôbec niečo začať... Hodinku-dve ich znesiem...“ „Česi sú trochu vychcanejší ... majú taký dar, že vedia vyvolať dojem, že to pôjde.“ - „Brzdi, brzdi!“ A napokon stoický Zboroňov záver: „Rob s Čechom bez Čecha! Netreba s Čechom mailovať. ... Ja som to aj čakal.“     No na prekvapenie všetkých sa jeden z českých hostí na javisko skutočne dostaví. Váhavým krokom vchádza Marian Moštík (na reprízach sa vraj hostia budú striedať), opitý uvítací výbor však už nie je veľmi schopný zmysluplnej komunikácie. Opäť zaznieVěrné milování.     Na divadle teda spoločné česko-slovenské dielo skrachovalo – inde sa však nádherne podarilo. Posledná dokrútka znova ukazuje manželov Ožvoldovcov, tentoraz už so spokojným bábätkom.     Rovnako akoAmerická noc nie je filmom o krachu nakrúcania filmu, ale o láske k nemu, nie sú Tiene pochybností inscenáciou o krachu česko-slovenskej spolupráce, ale napriek všetkému sarkazmu vlastne milým vyznaním vzájomného priateľstva. Skratovský spôsob štylizovania dramatického textu do táravého módu s nádychom improvizácie, ktorý vytvára krátke spojenia veľmi vtipných asociácií a neočakávane trefných postrehov, by však zniesol – a nie po prvýkrát – podstatne väčšiu zovretosť a údernosť. V divadelnom prostredí existuje figúrka menom dramaturg, ktorú mnohí zvyknú pokladať za akúsi servisnú spojku medzi režisérom, súborom a vedením divadla.      Keď sa používa tak, ako má, môže práve on byť tým, kto pomôže odstrániť všetko, čo sa rozbieha až do stratena, či čo je s témou predstavenia spojené tak voľne, až tomuto spojeniu prestávame rozumieť (vTieňoch pochybností plynové masky, napríklad). SkRATu by sa niekto taký určite zišiel.     SkRAT: Tiene pochybností. A4 – Centrum súčasnej kultúry Bratislava, premiéra 30. 1. 2019. Hrajú J. Švarcová, L. Fričová, D. Gudabová, P. Marek, M. Moštík, Ľ. Burgr, M. Chalmovský, V. Zboroň, A. Geislerová. Inscenovaný tvar je výsledkom spolupráce divadla SkRAT a divadla Rádio Ivo (CZ).


KOMENTÁR MATÚŠA KRČMÁRIKAJeho harabinčina hovorí jasne, Trump nemôže byť dobrým prezidentom

Donald Trump sa súperke vyhráža väzením. Vopred pozná verdikt nezávislého súdu a celému svetu ho povie počas predvolebnej debaty. Je ochotný zneužívať moc, ktorú ešte ani nenadobudol.

Aj polospiacemu človeku v nočných hodinách, ktorý z nejakého dôvodu dal pred spánkom prednosť debate dvoch amerických prezidentských kandidátov, muselo byť jasné, že niečo nie je normálne. Na Slovensku sa to možno prešlo blahosklonným úsmevom, niekoľkými rozhorčenými komentármi a nakoniec vyjadrením, že podobné vyhlásenia sú súčasťou slovenského politického koloritu. Američania však vedia, že ich verzia známeho vyjadrenia (našťastie už) bývalého ministra spravodlivosti Štefana Harabina, ktorý posielal do basy opozičného politika Daniela Lipšica, nie sú prijateľné. Aj keď na to autor takýchto vyjadrení nemá priamo dosah (čo sa nikdy nedá presne povedať), už len zistenie, že reprezentant výkonnej moci je schopný sa takto vyhrážať svojim oponentom, je mrazivé. Preto práve toto Trumpovo vyjadrenie v prezidentskej debate, v ktorej pri strápňovaní samého seba nepotreboval žiadnu pomoc, je to najhoršie. A zároveň najlepšie ukazuje, ako si on predstavuje vládnutie. Povedal to jasne. Funkcia generálneho prokurátora je v americkom politickom systéme totožná s ministrom spravodlivosti, a teda priamo spadá pod prezidenta. Ten hlavného žalobcu vyberá a dáva mu aj úlohy. Trump už v prvých dňoch po inaugurácii dá novému podriadenému úlohu, aby vyčlenil jedného žalobcu a ten sa zameral konkrétne na e-maily Hillary Clintonovej. Trumpa samotné vyšetrovanie nezaujíma, spolu so zadaním príde aj rozsudok. „Ak by som bol prezidentom, ty by si už bola vo väzení,“ skočil Clintonovej do reči a jasne ukázal, ako vidí rozdelenie moci. Nezávislá súdna moc podľa neho nie je dôležitá, lebo on vie, ako majú súdy rozhodnúť. On vie verdikt dopredu a len tak, mimochodom, ho celému svetu povie počas predvolebnej debaty. Takto sa vyjadruje v čase, keď prakticky žiadne právomoci nemá. Ako bude konať, ak by sa k nim nebodaj dostal? Vtedy už nebude platiť výhovorka, že sme nemohli vedieť, že mimosúdne rozsudky sú preňho prijateľné. On to svetu priamo povedal a potom to ešte šíril na twitteri. Je na seba hrdý. Trumpove výroky na adresu žien či menšín sú, samozrejme, odsúdeniahodné. No pri nich sa dá aspoň hovoriť, že Trump nekandiduje na post nepoškvrneného anjela, je to hulvát, ale nakoniec môže dobre vládnuť. Aj keď na takýto záver treba naozaj bohatú fantáziu. No po tomto výroku je jasné, že dobre vládnuť nemôže. Ak sa v kampani vyhráža väzením bez procesu, ak je ochotný zneužívať moc, ktorú ešte ani nenadobudol, aby zastrašoval, a ak je na to ešte aj hrdý, tak dobre vládnuť skrátka nemôže. Takto dobrý prezident nerozmýšľa, takto rozmýšľa autokrat, pre ktorého je štát vlastným majetkom a prostriedkom na dosiahnutie vlastných cieľov. A takto rozmýšľa aj Donald Trump, kandidát Republikánskej strany na amerického prezidenta. Tento text ste mohli čítať vďaka tomu, že platíte za obsah. Vážime si to.


Černák sa zranil, nemá však ísť o nič vážne. Tampa Bay napriek tomu povolala Ruttu

TAMPA BAY. Erika Černáka, slovenského hokejového obrancu Tampy Bay, trápi zranenie dolnej časti tela a preto vynechal stretnutie Lightning proti Calgary (6:3) v rámci utorňajšieho programu zámorskej NHL. Informuje o tom CBS Sports s odvolaním sa na Erika Erlendssona z LightningInsider.com. Dvadsaťjedenročný bek sledoval v tejto sezóne niekoľko duelov z tribúny pre rozhodnutie trénera, tentoraz však išlo o nútenú absenciu. Rodák z Košíc sa zranil v nedeľňajšom dueli proti Floride, jeho stav budú monitorovať na dennej báze. Nemalo by ísť o nič vážne, Tampa Bay napriek tomu povolala z farmy českého zadáka Jana Ruttu. Černák vo svojej premiérovej sezóne v NHL absolvoval dosiaľ 34 zápasov, v ktorých nazbieral 9 bodov za 2 góly a 7 asistencií.


Danko neprijal kandidatúru Znášika, nespĺňa vekovú podmienku

U troch kandidátov ešte preverujú podpisy.

BRATISLAVA. Predseda Národnej rady SR Andrej Danko sa rozhodol neprijať kandidatúru Radovana Znášika, ktorý síce odovzdal petíciu občanov s 15 000 podpismi, ale nespĺňa podmienku, že v deň konania prvého kola volieb bude mať 40 rokov. Danko doteraz rozhodol o prijatí kandidatúry jedenástich kandidátov. U troch kandidátov ešte Kancelária NR SR preveruje podpisy. A dvoch Danko kandidatúru odmietol.Kandidáti na post hlavy štátu musia svoje kandidatúry s podpismi poslancov NR SR alebo petíciou občanov odovzdať do kancelárie Národnej rady SR do 31. januára do 24:00. Pre kandidatúru potrebujú získať 15 podpisov poslancov parlamentu alebo najmenej 15-tisíc podpisov občanov SR.


Guterres odsúdil severokórejskú skúšku balistickej strely

Generálny tajomník OSN vyzval Severnú Kóreu, aby konala v súlade so svojimi medzinárodnými záväzkami.

NEW YORK. Generálny tajomník OSN António Guterres v pondelok pred mimoriadnym zasadnutím Bezpečnostnej rady OSN ostro odsúdil Severnú Kóreu za nedeľňajšie skúšobné odpálenie balistickej strely. Guterres nazval odpálenie rakety "ďalším znepokojujúcim porušením rezolúcií Bezpečnostnej rady" a vyzval Severnú Kóreu, aby konala v súlade so svojimi medzinárodnými záväzkami, oznámil hovorca OSN Farhan Haq. "Generálny tajomník apeluje na medzinárodné spoločenstvo, aby túto situáciu aj naďalej riešilo vo vzájomnej súčinnosti," uviedol Haq. Spojené štáty, Japonsko a Južná Kórea požiadali v súvislosti s odpálením severokórejskej rakety o bezodkladné zasadnutie Bezpečnostnej rady. Soul čin odsúdil a nazval ho "vážnou vojenskou a bezpečnostnou hrozbou" a varoval, že ďalšie testy tohto typu budú nasledovať. Schôdzka Bezpečnostnej rady o Severnej Kórei sa bude konať za zatvorenými dverami v pondelok v podvečerných hodinách newyorského času. Severná Kórea v nedeľu ráno skúšobne odpálila svoju novú balistickú strelu stredného doletu, ktorá je schopná niesť jadrovú hlavicu. Po približne päťsto kilometroch raketa dopadla do vôd Japonského mora východne od Kórejského polostrova.


Obhajca odvrátil senzáciu. Ronaldo mal po zápase zmiešané pocity

MADRID. Gólom z priameho kopu zavelil k úspešnému obratu, po skončení duelu mal však zmiešané pocity. Cristiano Ronaldo po triumfe futbalistov Realu Madrid nad Sportingom Lisabon 2:1 priznal, že nastúpiť proti bývalému klubu nebolo pre neho vôbec jednoduché. V Sportingu pôsobil šesť rokov a v portugalskej metropole odštartoval svoju profesionálnu kariéru. "Človeka vždy trochu zabolí, keď musí nastúpiť proti svojmu bývalému klubu, v ktorom vyrastal a navyše ešte proti nemu aj skóruje. Teraz však hrám vo farbách Realu Madrid. To je klub, ktorý milujem a nosím ho vo svojom srdci," uviedol Ronaldo v rozhovore pre uefa.com. Obhajca trofeje v Lige majstrov sa proti Sportingu dlho zahrával s ohňom. Napokon však odvrátil senzáciu a po góle Alvara Moratu v poslednej minúte nadstaveného času zostali všetky body na Santiago Bernabeu. Ronaldo počítal s tým, že Sporting bude mimoriadne húževnatý súper. "Sme si dobre vedomí toho, že sme úradujúci šampióni Ligy majstrov a všetci súperi nastúpia proti nám s cieľom zdolať Real Madrid. Sporting nám poriadne znepríjemnil život a potvrdil, že je to silný protivník, ktorý môže pomýšľať na postup zo skupiny. Opäť sme sa presvedčili o tom, že vo futbale treba vždy bojovať do poslednej chvíle, do konca nadstaveného času. V záverečných fázach zápasu sme hrali dobre a vďaka tomu sme otočili výsledok. V ďalších dueloch však musíme odštartovať lepšie." Koučovi "bieleho baletu" Zinedinovi Zidanovi po záverečnom hvizde spadol kameň zo srdca. "Sme šťastní, že všetky tri body zostali doma. Nikdy sa netreba vzdávať. Narazili sme na veľmi kvalitný tím. Moji hráči si však zaslúžia pochvalu za obrovské úsilie, za ktoré sa dočkali odmeny v podobe dvoch gólov. Toto je Real Madrid. Je to klub, ktorý dokáže v priebehu pár minút otočiť nepriaznivý vývoj." Kouč Sportingu Jorge Jesus bol na svojich hráčov hrdý. "Proti obhajcom trofeje sme v Madride odohrali skvelý zápas. Real nás dostal do úzkych až po striedaniach. My sme už potom neboli až takí precízni, možno nám chýbali väčšie skúsenosti. Nemali sme dopustiť, aby Real kopal priamy kop, z ktorého Ronaldo vyrovnal na 1:1. V takýchto zápasoch každá chyba vyjde poriadne draho," zdôraznil bývalý kormidelník Benficy Lisabon a Sportingu Braga.


V mužstve nie je ani jeden hráč zo zámoria. Pozrite si tréning slovenských hokejistov

K mužstvu sa nedávno pripojilo viacero hráčov.

BRATISLAVA. V rámci prípravy na májové majstrovstvá sveta odohrajú slovenskí hokejisti už iba dva prípravné duely - dvakrát vyzvú Nórov (28. a 29. apríl). Trénera Zdena Cígera však znepokojuje stav okolo hráčov z NHL. Stále hrozí, že na svetový šampionát nepôjde ani jeden slovenský hokejista z profiligy. "Snažíme sa zložiť to najlepšie, čo máme. Ostatné nezmením. Musíte sa spýtať ich, či je to plánované. Niektorých chápem, Rišo Pánik nemá zmluvu a má obavy. Ale je toho trošku viac, ešte aj chalani z extraligy. Určite nám tie mená a skúsenosti chýbajú," priznal Cíger. Pozitívom je, že k mužstvu sa pripojili Marcel Haščák, Peter Trška (obaja Brno), Mário Bližňák, Adam Jánošík (Liberec), Michel Miklík (Jyväskylä), Radoslav Macík (Nitra) a kvarteto z Banskej Bystrice Michal Sersen, Tomáš Zigo, Pavol Skalický a Tomáš Matoušek.


Na britských letiskách budú hľadať výbušniny aj vycvičené psy

Každého psa cvičili dvanásť mesiacov, aby boli schopné odhaliť malé stopy výbušnín.

LONDÝN. Na britských letiskách nasadia psov vycvičených na odhaľovanie výbušnín pri kontrole nákladu. Britské ministerstvo dopravy uviedlo v nedeľu, že každého psa cvičili 12 mesiacov, aby boli schopné odhaliť malé stopy výbušnín. Rozmiestnia ich do skladových priestorov letiska, kde budú kontrolovať veľké objemy nákladov ako jedna z ďalších úrovní ochrany a mali by posilniť už existujúce bezpečnostné metódy. Psy sú už na britských letiskách rozmiestnené vrátane rozľahlého londýnskeho letiska Heathrow. Pomáhajú polícii pri identifikácii kriminálnikov a bránia prevozu drog a iným nelegálnym aktivitám, dodáva agentúra AP.


Na križovatke ulíc Trnavská a Bajkalská sa prevrátilo auto na strechu

Úsek je ťažko prejazdný a tvoria sa kolóny, obmedzená je aj MHD.

BRATISLAVA. Bratislavskí hasiči aktuálne zasahujú pri dopravnej nehode v hlavnom meste na križovatke ulíc Bajkalská a Trnavská, kde sa auto prevrátilo na strechu. TASR o tom informovali z Krajského riaditeľstva Hasičského a záchranného zboru (HaZZ) v Bratislave. Bratislavskí krajskí policajti na sociálnej sieti informujú, že na mieste sa zrazili tri vozidlá a podľa doterajších informácií sa zranili dve osoby. Podľa Zelenej vlny RTVS je úsek ťažko prejazdný a tvoria sa kolóny. K nehode došlo podľa policajtov na Trnavskej ulici v smere do mesta, v blízkosti športovej haly. "Odklon dopravy je momentálne usmerňovaný pre motorové vozidlá cez priľahlé parkovisko a cez Vajnorskú ulicu," píše polícia na sociálnej sieti a vyzýva vodičov, aby pri prejazde týmto úsekom zvýšili svoju pozornosť a riadili sa pokynmi polície. "Hasiči momentálne na mieste poskytujú prítomným osobám prvú pomoc a zabezpečujú vozidlo proti vzniku požiaru," uviedli z operačného strediska s tým, že na mieste zasahuje deväť hasičov s dvomi kusmi hasičskej techniky. Pre nehodu bola obmedzená aj MHD. Premávka je však už obnovená vo všetkých úsekoch.  Linky 61, 63 a 205 premávali odklonom a v dotknutom úseku vynechávali zastávky. Trolejbusy 204 premávali len v úseku Valašská - Kramáre - Trnavské mýto. Otáčali sa na Jelačičovej. Pre zrážku električky s chodcom nepremávali ráno električky do Karlovej Vsi.


Rodičom berú deti z náručia. Trump tak chce odstrašiť migrantov

WASHINGTON, BRATISLAVA. Minulý mesiac Marco Antonio Muñoz, jeho manželka a trojročný syn prekročili rieku Rio Grande a vstúpili do amerického Texasu. No tam oboch rodičov zatkli za nelegálne prekročenie hranice a oddelili ich od syna. Muñoz ten tlak nezvládol a zrútil sa. Po prevezení do väzby spáchal samovraždu. Americké ministerstvo vnútra sa podľa denníka Washington Post snažilo tento prípad utajiť, až kým sa do médií nedostali ďalšie podobné príbehy. Americké úrady medzi októbrom 2016 a februárom 2018 na hraniciach s Mexikom podobným spôsobom rozdelili 1800 rodín. No len od 19. apríla do 31. mája tohto roka odobrali rodičom na mexickej hranici takmer dvetisíc detí, pričom viac ako sto z nich malo menej ako štyri roky. “Rodičia, ktorých zatkli, hovoria, že nevedia, čo sa stalo s ich deťmi,” povedal verejný obhajca Miguel A. Nogueras pre CNN. “Niektorí rodičia tvrdia, že im povedali, že ich deti idú len okúpať. Potom ich aj týždne nevideli,” dodáva. Podmienky v detenčných centrách sú náročné. Deti sú v ohraničených klietkach a namiesto prikrývky majú termofóliu. Na jedno z centier premenili aj bývalý supermarket, dnes tu držia až tisíc päťsto detí. Jedno z takýchto miest pre deti pod dvanásť rokov navštívila aj riaditeľka Americkej akadémie pediatrov Colleen Kraftová. “Pracovníci v centrách majú zakázané sa detí dotýkať,” hovorí pre web BuzzFeed News. Separácia od rodičov môže podľa nej poškodiť vývoj dieťaťa. “Vláda tým mučí ľudí,” kritizuje situáciu právnička z Projektu občianských práv, Natalia Corneliová. Práve Corneliová zastupuje mladú matku z Hondurasu, ktorej malú dcéru násilne odobrali počas kojenia. Keď sa matka pokúšala brániť, nasadili jej putá. Niektorí rodičia tvrdia, že im povedali, že ich deti idú len okúpať. Potom ich aj týždne nevideli. Politika nulovej tolerancie, ktorú v máji ohlásil americký generálny prokurátor Jeff Sessions, má odstrašiť ľudí od ilegálneho prekračovania hraníc. No zatiaľ len výrazne zvýšila počet detí, ktoré na hraniciach oddelili od rodičov. Kým doteraz ilegálnych migrantov deportovali a rodiny tak zostávali spolu, vláda ich chce najnovšie trestne stíhať. Ak rodiča stíhajú a pošlú ho do federálneho väzenia, podľa zákona im deti odoberú do náhradnej starostlivosti alebo detenčných centier. “Ak so sebou prepašujete dieťa, odoberieme vám ho. Ak nechcete, aby vám ho vzali, nenoste ho ilegálne cez hranicu. Požiadajte o azyl a čakajte,” dodal Sessions. Americký prezident Donald Trump viní zo situácie demokratov, ktorí v Kongrese nechcú podporiť výstavbu múru na hraniciach s Mexikom. Proti odoberaniu detí sa však v nedeľu postavila aj jeho manželka Melania. Kroky Trumpovej vlády neskôr odsúdila aj bývalá prvá dáma Laura Bushová: “Táto politika nulovej tolerancie je krutá. Je to nemorálne. Láme mi to srdce,” napísala pre Washington Post. “Pýšime sa tým, že sme morálna krajina, ktorá nesúdi podľa farby pleti, ale na základe charakteru. Ak sme naozaj tou krajinou, toto musí skončiť.” Vysoký komisár OSN pre ľudské práva Zeid Raád al Husajn pre agentúru Reuters upozornil, že ľudia nestrácajú ľudské práva tým, že prekročia hranice. V nedeľu, práve na Deň otcov, sa na viacerých miestach v Spojených štátoch konali protesty. Petíciu proti oddeľovaniu detí od rodičov tiež podpísalo skoro 4600 psychiatrov a deväťdesiat organizácií. O reforme imigračnej politiky by mal americký Kongres hlasovať tento týždeň.


Dúhový pochod v poľskom Bialystoku narušili odporcovia

Polícia zatkla zatiaľ nespresnený počet odporcov pochodu.

VARŠAVA. Dúhový pochod v poľskom Bialystoku, historicky prvý v tomto východopoľskom meste, sa v sobotu nezaobišiel bez komplikácií. Polícia zatkla zatiaľ nespresnený počet odporcov, ktorí sa snažili tento pochod narušiť, na jeho útočníkov verbálne útočili, a jeden z nich zaútočil aj fyzicky, keď jednému z účastníkov pochodu vytrhol z rúk dúhovú vlajku. Približne 500 účastníkov pochodu potom sprevádzala po meste polícia. V dave sa objavili transparenty s heslami ako "Láska nie je hriech" či "Rovnosť pohlaví".


Kiska hostil v Prezidentskom paláci rómske deti

Medzinárodný deň Rómov je 8. apríla, vyhlásený bol v roku 1990.

BRATISLAVA. Prezident Andrej Kiska v pondelok v Prezidentskom paláci prijal rómske deti z Moldavy nad Bodvou a Košíc. Pri príležitosti Medzinárodného dňa Rómov mu zaspievali rómsku hymnu. "Bol to pre mňa silný moment," uviedol prezident na svojej facebookovej stránke. Kiska pripomenul, že predošlé roky navštevoval priamo obce, školy a projekty, ktoré s Rómami pracujú a dobre sa im darí. "Na Slovensku máme vyše 400 000 Rómov. Z detí, ktoré sa na Slovensku narodia vo vylúčených komunitách, takmer polovica zostane medzi najchudobnejšími celý svoj život. Musíme uťať tento bludný kruh chudoby. Jedinou cestou je vzdelávanie," napísal prezident s tým, že tejto téme sa rok čo rok venuje aj v Správe o stave republiky. Politickí lídri si však podľa neho túto tému nevšímajú, keďže sa na nej nedajú získať politické body. Medzinárodný deň Rómov si pripomíname 8. apríla. Vyhlásený bol v roku 1990 na 4. kongrese Medzinárodnej rómskej únie (IRU). Prvé veľké medzinárodné stretnutie rómskych predstaviteľov bolo 7.-12. apríla v roku 1971 v Chelsfielde. Podľa odhadov žije v súčasnosti v európskych štátoch od sedem do 14 miliónov Rómov. Nesporne ide o najpočetnejšie etnikum bez vlastného územia na starom kontinente. Medzinárodný deň Rómov je oslavou rómskej kultúry a jej vplyvov na oblasti hudby, divadla, literatúry a tanca. Pri tejto príležitosti sa konajú rôzne kultúrne podujatia, ktorých cieľom je zvýšenie povedomia o ich kultúre, ochrane a podpore ľudských práv Rómov, prevencii diskriminácie a upozorňovanie na problémy, ktorým v Európe čelia.


Gmail po rokoch zmenil dizajn, pozrite si prehľad noviniek

Nový vzhľad a funkcionalita zjednodušujú prácu a šetria klikanie.

BRATISLAVA. Uprataný vzhľad, rýchlejšia práca s poštou, priamejší prístup k prílohám, väčšia kontrola nad poslanou správou. Google po mnohých rokoch rovnakého vzhľadu svojej e-mailovej služby pripravil zmeny. V uplynulých dňoch začal pre používateľov Gmailu sprístupňovať nielen nový dizajn, ale aj funkcie.  Nové funkcie bude Google používateľom sprístupňovať postupne. Ak ste nedostali priamu pozvánku, pre každý prípad sa dá jednoducho overiť, či si nový Gmail nemôžete vyskúšať aj vy. Prihláste sa do služby a kliknite na ikonu ozubeného kolieska vpravo hore. Ak sa vám v ponuke zobrazila položka "Vyskúšajte nový Gmail", potvrďte ju. Gmail sa automaticky prenastaví na nový dizajn. Hneď po prvom načítaní sa vás Gmail opýta, aký spôsob zobrazenia preferujete. Toto nastavenie si môžete hocikedy zmeniť kliknutím na ikonu ozubeného kolieska vpravo hore. Z ponuky potom vyberte položku "Hustota zobrazenia". Kompaktné zobrazenie zhustí výber správ. Vzhľadom sa najviac podobá pôvodnému dizajnu, no zachováva si všetky najnovšie funkcie. Normálne zobrazenie o niečo viac zväčší medzery medzi jednotlivými e-mailami. Predvolené zobrazenie predstavuje novinku. Umožní vám využiť aj jednu z nových funkcií služby, ktorá vám uľahčí preklikávanie sa správami s prílohou. Ak dostanete e-mail napríklad s fotografiou alebo textom, namiesto ikonky spony na konci riadku vám postačí kliknúť na súbor, ktorý sa okamžite zobrazí. Úspora pri klikaní však nekončí len tu. Ak prejdete kurzorom nad správu, v pravej časti sa zobrazia štyri nové ikonky - Archivovať, Odstrániť, Označiť ako neprečítané a Odložiť. Kliknutím na jednotlivé funkcie vykonáte presne to, čo by ste čakali. Archivovať presunie správu do priečinka Všetky správy, čím sa v hlavnom priečinku Doručené správy uvoľní viac miesta. Ak na túto správu niekto odpovie, opäť sa ukáže v Doručených správach. Odstrániť správu zmaže, Označiť ako neprečítané správu vysvieti, ako keby ste ju opäť dostali. Novinku predstavuje Odložiť. Funkcia skryje vybratý e-mail do času, ktorý si zvolíte. Gmail vám ho potom v danom čase opäť zobrazí s oranžovým nápisom ako pripomienku. Užitočné napríklad vtedy, ak sa správe nemôžete hneď venovať, ale nechcete na ňu zabudnúť. Týmto spôsobom bude Gmail aj upozorňovať na maily, ktoré ste dlho nechali bez povšimnutia. Umiestnenie funkcií v riadku so správou znamená, že už nemusíte klikať na štvorček vedľa mena odosielateľa, prípadne otvoriť e-mail, aby ste mohli správu zmazať či archivovať ju. Samozrejme, táto možnosť tu stále je, novinka vám však ušetrí preklikanie k týmto funkciám. Ďalšou výraznou vizuálnou novinkou je panel so službami Kalendár, Keep a Úlohy pri pravej strane obrazovky. Do panelu si môžete pridať aj ďalšie služby prostredníctvom ikony +. Po kliknutí na jednotlivé služby sa otvorí vysúvací panel, ktorý vám v prehľadnej podobe ukáže napríklad váš denný program či úlohy. Vývojári sa pokúšajú Gmail rozšíriť o ďalšie služby, takže už nemusíte viac chodiť do iných aplikácií, či sa preklikávať cez záložky v internetovom prehliadači. Ľavý panel s jednotlivými priečinkami po novom tiež môžete zasunúť do ľavej strany obrazovky, čím získate väčší priestor napríklad na menších obrazovkách malých notebookov. Google myslel aj na bezpečnosť a oveľa viac zvýrazňuje správy s potenciálne nebezpečným obsahom. V prípade spamu sa pod adresou odosielateľa zobrazí veľké šedé varovné pole, v prípade pokusov o vymáhanie osobných údajov červené pole. Nový Dôverný mód navyše dá používateľom oveľa väčšiu kontrolu nad odoslaným mailom. Odosielateľ sa môže rozhodnúť, či dovolí príjemcovi preposlať ďalej správu, stiahnuť si ju, či vytlačiť. Dokonca môže nastaviť aj časový limit, po ktorom sa správa zničí, či rovno zrušiť prístup k správe. Mód zahŕňa aj dvojstupňovú autentifikáciu. Odosielateľ môže od príjemcu žiadať potvrdenie, že je to on prostredníctvom hesla, ktoré dostane cez textovú správu. Dôverný mód však ešte nie je dostupný, služba ho dostane neskôr.


Taliansky poštár tri roky nedoručoval poštu. V dome našli štyristo kilogramov zásielok

Situáciu poštár odôvodnil tým, že ho slabo platili.

RÍM. Štyristo kilogramov nedoručených poštových zásielok vrátane súkromných listov, účtov, bankových výpisov a inej korešpondencie našli policajti v dome bývalého poštára v talianskom Turíne. Tridsaťtriročný Talian, ktorý dal minulý rok na pošte výpoveď, policajtom priznal, že tri roky neroznášal nikomu žiadnu poštu. Odôvodnil to tým, že ho slabo platili. Policajti mu pritom prišli na stopu úplnou náhodou pri rutinnej cestnej kontrole, keď na zadnom sedadle jeho auta našli 70 starých listov. Keďže im tento nález bol podozrivý, vykonali o neho domovú prehliadku, pri ktorej objavili 40 veľkých krabíc plných nedoručenej korešpondencie. Britský denník The Guardian pripomína, že podobný prípad sa objavil v Taliansku aj v januári, keď policajti vo Vicenze zatkli 56-ročného poštára, v ktorého garáži našli 500 kilogramov nedoručenej korešpondencie. Pošta následne sľúbila, že zásielky prijímateľom doručí aspoň dodatočne, napriek tomu, že tie najstaršie z nich boli odoslané ešte v roku 2010.


V Tatrách prednášal nositeľ nobelovky za chémiu Feringa

Feringovi udelili Zlatú medailu Slovenskej chemickej spoločnosti.

BRATISLAVA. Vo Vysokých Tatrách prednášal nositeľ Nobelovej ceny za chémiu z roku 2016 Bernard Lucas Feringa z University of Groningen v Holandsku. Na spoločnom 71. zjazde slovenských a českých chemikov v Starom Smokovci mal hlavnú prednášku. Na podujatí mu zároveň udelili Zlatú medailu Slovenskej chemickej spoločnosti, ktorá pôsobí pri Slovenskej akadémii vied. SAV o tom informovala na svojom webe. „Veľmi si vážim toto ocenenie od Slovenskej chemickej spoločnosti, ktorá robí veľmi záslužnú činnosť pre chemickú komunitu a veľa to pre mňa znamená, že som mohol vystúpiť so svojou prednáškou,“ povedal Feringa, ktorý získal Nobelovu cenu za dizajn a syntézu molekulových strojov. Jeho snom je vytvorenie tzv. smart alebo múdrych liekov, ktoré sa zaktivizujú napríklad formou svetla práve vtedy, keď ich potrebujeme. Aj o tom bola jeho prednáška. Feringa potvrdil, že verejnosť sa často na chemikov a vedcov pozerá ako na ľudí, ktorí sa hrajú. On si však dôležitú inšpiráciu pri svojom výskume berie napríklad aj z prírody, kde sa veci hýbu vďaka molekulovým interakciám. „To sme doteraz veľmi nevedeli robiť, pretože chémia bola statická. Náš tím sa práve snaží ju dizajnovať ľudskou činnosťou na molekulovej úrovni. Sme ešte veľmi na začiatku, ale už vieme pohnúť molekulami a je to určite začiatok ďalších objavov,“ vyjadril sa Feringa k svojej vedeckej činnosti.Vedec zdôraznil, že veľmi dôležitá je v tomto smere tímová práca a vyzdvihol prínos celého tímu, s ktorým roky pracuje. „Je to privilégium každý deň pracovať s týmito mladými ľuďmi, sú talentovaní a kreatívni, prichádzajú s obrovským množstvom nápadov, dokonca ma aj niekedy skritizujú. Ale získavam z nich obrovské množstvo energie, veľa sa od nich učím, spoločne tvoríme a toto je najväčší benefit byť vedcom,“ skonštatoval. Súčasťou jeho tímu bol na prelome rokov 2004 a 2005 aj Radovan Šebesta, profesor organickej chémie na Univerzite Komenského v Bratislave. „Pre mňa to bola česť dostať sa do jeho blízkosti. Pracovalo sa mi s ním výborne. On už vtedy veľa cestoval, vždy bol prístupný, dosiahnuteľný, ale bol aj tvrdý. Hneď na začiatku mi naznačil, že musím veľa pracovať. To sme ale museli všetci. Bolo to pre mňa veľmi prínosné,“ povedal profesor Šebesta.„Zlatá medaila Slovenskej chemickej spoločnosti je najvyššie ocenenie našej spoločnosti a v tomto zmysle sme mu chceli povedať, že si ho veľmi vážime. Vážime si jeho prínos pre chémiu, pre rozvoj tejto vednej disciplíny, ale ja preto, že urobil niečo aj pre Slovensko. Viedol niekoľko našich študentov, postdoktorandov, ktorým ovplyvnil život tým, že im dal veľmi dobrý štart. Málo z nich sa, žiaľ, vrátilo na Slovensko,“ povedala Mária Omastová z Ústavu polymérov SAV, ktorá je zároveň členkou predsedníctva Slovenskej chemickej spoločnosti. Profesora vníma ako veľmi priateľského, bezprostredného človeka. „Je zážitkom byť v jeho spoločnosti," povedala.Zahraničných vedcov oceňuje SAV každý rok. Laureátom Zlatej medaily SAV sa minulý rok stal predseda Maďarskej akadémie vied profesor László Lovász. Patrí medzi najvýznamnejších matematikov v Maďarsku a je jedným z najväčších svetoznámych matematikov v oblasti kombinácie, teórie grafov a informatiky.


Spotrebiteľská dôvera vo Francúzsku vzrástla na 10-ročné maximum

PARÍŽ. Spotrebiteľská dôvera vo Francúzsku vzrástla tento mesiac na 10-ročné maximum. Uviedol to dnes francúzsky štatistický úrad Insee. Index spotrebiteľskej dôvery dosiahol v júni 108 bodov oproti májovej nahor revidovanej úrovni 103 bodov. To je najvyššia hodnota od júna 2007. Podľa Insee podobný prudký nárast optimizmu bol zaznamenaný aj v minulých obdobiach po prezidentských voľbách. Zlepšili sa nálady domácností, čo sa týka súčasnej finančnej situácie, ako aj budúcej životnej úrovne, či schopnosti ušetriť. Okrem toho sa zlepšili nálady Francúzov v súvislosti s vývojom nezamestnanosti. Podľa Insee prieskum ukázal, že obavy spotrebiteľov z rastu nezamestnanosti sa v júni zmiernili, už tretí mesiac po sebe.


Montreal prekonal rekord, spoluhráč sa bál Chárovej strely

MOTREAL. Brankár Montrealu Carey Price vychytal druhý shutout v tejto sezóne pri výraznom víťazstve 5:0 nad Detroitom Red Wings. Canadies vyhrali desiaty domáci zápas v sérii. Price zaznamenal dvadsaťpäť úspešných zákrokov a bol to pre neho už 38. shutout v NHL. Slovák Tomáš Tatar v drese Detroitu strávil na ľade takmer sedemnásť minút a má na konte jednu mínusku. Danault, Byron, Weber, Shaw a Pacioretty sa presadili pri ďalšom víťazstve Canadiens, ktorí tak zlomili 63-ročný rekord za najlepší štart na domácom ľade od sezóny 1953/54. "Vypovedá to o tom, koľko práce do toho každý vložil, a samozrejme, nie každé víťazstvo bolo pekné a máme ešte na čom pracovať, ale keď sezónu začnete takto dobre, je to pre tím skvelé," povedal útočník Paul Byron, ktorý sa proti Detroitu strelecky presadil. Tréner Detroitu Jeff Blashill s hrou svojich zverencov nebol veľmi spokojný. "Urobili skvelú prácu, odohrali skvelý zápas, ale nepáči sa mi naša hra. Musíme vytvárať väčší tlak pri napádaní." Pittsburgh doma porazil Toronto 4:1, napriek tomu, že na domácom ľade prehrával už od druhej minúty 0:1. Následne však počnúc začiatkom druhej tretiny strelil štyri góly a rozhodol o bezproblémovom triumfe. V 51. minúte pečatil víťazstvo hviezda domácich Sidney Crosby, ktorý si v zápase pripísal dva kanadské body, keď asistoval pri treťom góle Bryana Rusta. Pri jedinom zásahu neúspešného mužstva asistoval aj slovenský obranca Martin Marinčin. Gólovú prihrávku dosiahol tiež jeho skúsenejší krajan Zdeno Chára, kapitán Bostonu sa podieľal na víťazstve svojho tímu na klzisku Arizony 2:1. Jeho strelu tečoval útočník Ryan Spooner. "Má strašnú ranu. Trochu som sa bál stáť tam pred bránkou, ale keď som sa vracal na striedačku, bol som rád," smial sa Spooner. Za prvú hviezdu stretnutia vyhlásili Tuukku Raska, brankár Bostonu si pripísal 31 úspešných zákrokov. "Náš výkon bol slabý," povedal sklamaný kouč Arizony Dave Tippett a dodal: "Stratili sme množstvo pukov a sami sebe narobili množstvo problémov. V tretej tretine sme sa snažili vyvinúť tlak, no nestačilo to." Bruins s Coyotes neprehrali od októbra 2010. Jaroslav Halák bol v drese New Yorku Islanders blízko ku víťazstvu, 13,6 sekundy pred koncom však inkasoval vyrovnávajúci gól a v závere predĺženia ho prekonal Denis Malgin z Floridy. Ešte v druhej tretine držal rodák z Bratislavy čisté konto a šance Islanders na dva body, nakoniec odišiel zdolaný. NHL - nedeľa:  Góly: 24. Malkin (Letang, Hörnqvist), 40. Kuntiz (Rust, Cole), 47. Rust (Crosby, Sheary), 51. Crosby (Dumoulin, Letang) - 2. Hyman (Hunwick, MARINČIN) Martin Marinčin 21:05 min, 0+1, 1 hit Góly: 5. Danault (Shaw), 8. Byron, 19. S. Weber (Radulov, Galchenyuk), 36. Shaw (Galchenyuk, Markov), 37. Pacioretty (Shaw, Danault) Tomáš Tatar odohral 16:45 min, 0+0, -1 Góly: 13. Aho (J. Staal, Teraväinen), 18. Teraväinen (Aho, J. Staal), 26. J. Staal (Lindholm, Teraväinen), 31. Rask (Dahlbeck, Stempiak), 57. Aho (Teraväinen, J. Staal) - 13. Kuznecov (Orlov, Niskanen) Góly: 3. Gagner (Hartnell, Sedlák), 7. N. Foligno (Saad), 16. Wennberg (Saad, N. Foligno), 26. Gagner (Hartnell, Sedlák), 26. Dubinsky (Atkinson, Jenner), 31. Nutivaara (Atkinson, Jenner), 34. W. Karlsson (Savard, Atkinson), 43. Werenski (Atkinson, N. Foligno) - 7. Shattenkirk (Tarasenko, Perron), 36. Fabbri (Tarasenko, Lehtarä), 41. Tarasenko (Shattenkirk, Perron), 47. Fabbri (Tarasenko, Perron) Góly: 49. K. Rau (Matheson, MacKenzie), 60. Marchessault (Barkov, Yandle), 65. Malgin (Trocheck, Matheson) - 20. Nelson (De Haan, Chimera), 30. Leddy (Tavares, Bailey) Jaroslav Halák odchytal celý zápas, 40/43 Góly: 5. Quincey (Severson, K. Palmieri), 27. Lappin (Hall, Lovejoy), 32. K. Palmieri (Severson, A. Greene), 47. J. Moore (Henrique, Hall) - 24. M. Foligno (B. Gionta), 50. Moulson (D. Grant, Franson) Góly: 13. Manning (Bellemare), 38. Del Zotto (Raffl), 49. B. Schenn (Simmonds, Voráček) - 1. Niederreiter (Coyle, E. Staal), 32. Mik. Granlund (Koivu Góly: 46. Stralman (Boyle, Paquette) - 8. Marleau (Burns, P. Martin), 11. Wingels (Tierney, M. Karlsson), 29. Vlasic (Hertl, Donskoi) Góly: 53. Vrbata (DeAngelo, Ekman-Larsson) - 28. Spooner (CHÁRA, Krejčí), 30. Pastrňák (Marchand, Krug)Zdeno Chára 24:11, 0+1, +1 Góly: 20. Ellis (Forsberg), 33. Neal (Arvidsson), 36. Sissons (Arvidsson, Ekholm), 37. Forsberg (Johansen, Y. Weber), 47. Neal (Fisher, Josi) Góly: 52. Ferland (Brodie, D. Wideman) - 7. Grabner (Fast), 12. Stepan (Kreider), 30. Vesey (McDonagh, Miller), 35. Bučnevič (Zuccarello, Zibanejad)


Rusi tvrdia, že ofenzíva v Sýrii neporušuje dohody s Tureckom

Turecký prezident kritizoval ruské nálety na severozápade Sýrie.

MOSKVA. Ruskom podporovaná ofenzíva sýrskej vlády v provincii Idlib nie je porušením žiadnej dohody s Tureckom, vyhlásil v pondelok ruský minister zahraničných vecí Sergej Lavrov, ktorého citovala tlačová agentúra RIA Novosti. Turecký prezident Recep Tayyip Erdogan minulý piatok povedal svojmu ruskému náprotivkovi Vladimirovi Putinovi, že útoky Ruskom podporovanej sýrskej armády na severozápade Sýrie spôsobujú humanitárnu krízu a ohrozujú štátnu zvrchovanosť Turecka, uviedol Erdoganov úrad. Sýrski vojaci obkľúčili povstalcov a tureckú vojenskú pozíciu na severozápade Sýrie v rámci ofenzívy zameranej na opätovné získanie územia a miest, o ktoré prišli v počiatočných fázach vojny. "Prezident Putin opakovane povedal, že rozumie obavám našich tureckých kolegov, ale prezident je zároveň znepokojený aktivitou teroristov z Idlibu, s ktorou sa musí skoncovať," povedal podľa agentúry Reuters novinárom na tlačovej konferencii kremeľský hovorca Dmitrij Peskov. Ozbrojené drony a helikoptéry už monitorujú daný región, uviedol Erdogan deň pred tým, ako sa v Moskve stretne s Putinom, hlavným vojenským podporovateľom sýrskej vlády. Obaja lídri telefonicky hovorili minulý týždeň po útoku na turecký vojenský konvoj na severozápade Sýrie, dopĺňa tlačová agentúra DPA. Ankara a Moskva dosiahli vlni v septembri dohodu o zriadení demilitarizovanej nárazníkovej zóny v Idlibe a okolí, ale prímerie je narúšané ofenzívou sýrskej armády. Erdogan hodlá s Putinom hovoriť o "porušovaní režimu v Idlibe", informovala stanica CNN Türk. Erdogan ďalej varoval, že jeho krajina je vyslať do severnej Sýrie vojakov. "Očakávame, že naše pozemné sily veľmi skoro vstúpia do danej oblasti. Dúfam, že nikto už nebude dlhšie skúšať odhodlanie Turecka vyčistiť od teroristov svoje pohraničie so Sýriou," vyhlásil Erdogan, ktorého citovala tlačová agentúra Anadolu. Ankara sa hodlá získať kontrolu nad územím zasahujúcim približne 40 kilometrov do vnútra severnej Sýrie a odstrániť odtiaľ Spojenými štátmi podporované kurdské sily. Sýrske vládne sily s pomocou ruskej armády od konca apríla bombardujú provinciu Idlib - poslednú baštu povstalcov bojujúcich proti režimu sýrskeho prezidenta Bašára Asada. Hoci sú Rusko a Turecko obchodnými a ekonomickými partnermi, v tomto konflikte podporujú opačné strany. Ankara sa usiluje spolu so Spojenými štátmi o vytvorenie "bezpečnostných zón" na severe Sýrie.


ANTARKTICKÝ ZÁPISNÍKKonečne na Antarktíde: prvé objavy aj kŕče, keď nemáte minerály

Slovenský vedec Martin Bačkor už dorazil do Antarktídy. Opisuje, ako sa žije na polárnej stanici.

„Vamos, amigos,“ ideme priatelia. V leteckej jedálni cítiť vzrušenie a aj my, čo nevieme po španielsky, rozumieme, že sa niečo deje. Sme už viac ako tri týždne uväznení na vojenskej leteckej základni v Río Gallegos, v pomerne nevýznamnom meste v južnej Patagónii. Slovo nevýznamný je len spoločensky akceptovateľnou formou slova „zapadákov“. Dôvodom zdržania boli technické problémy s dopravou materiálu z Českej republiky do Patagónie a mrazeného mäsa, približne sto kilogramov, ktoré, mimochodom, nemáme na polárnej stanici dodnes - takže varíme zdravo a staničnú „špajzu“ máme plnú vegetariánskych biopotravín. A tiež extrémy lokálneho počasia, ktoré sme nedokázali ovplyvniť, napríklad nad Weddellovým morom sa viac ako desať dní nachádzala veľmi málo pohyblivá tlaková níž s priemerom viac ako tisíc kilometrov. V piatok 20. januára 2017 približne o tretej hodine ráno miestneho času odlietame na argentínsku polárnu stanicu Marambio lietadlom Hercules C-130. Spolupasažierov nám robia argentínski paleontológovia, ktorí už roky pracujú na ostrove Seymour, kde sa stanica Marambio nachádza. Hoci im rozprávanie v angličtine veľmi nejde, niečo sa od nich predsa dozvedáme. Ostrov Seymour je rajom pre štúdium paleontológie a skameneliny sú tu strašne bežné. No na ich vývoz nemáme povolenie a nerád by som strávil tri roky v argentínskej väznici. Náš let mal medzipristátie v meste Ushuaia, ktoré sa niekedy príznačne nazýva aj „koniec sveta“, pretože južnejšie je už len antarktický kontinent. Približne po desiatich minútach pristátia na stanici Marambio odlietame z ostrova Seymour vrtuľníkom Mi-171 Hip na vedľajší ostrov Jamesa Rossa na českú polárnu stanicu. Na stanici J. G. Mendela nás čakajú ďalší štyria členovia expedície, ktorí sem priplávali na palube čilskeho ľadoborca o niekoľko dní skôr. Páni sprevádzkovali stanicu a zakúrili, prichádzame do tepla... Pred stanicou sú tabuľky s odhadom vzdušnej vzdialenosti od svetových miest. Zo slovenských destinácií tu majú výsostné postavenie Košice a Nové Zámky. Dozvedám sa napríklad, že Košice sú od polárnej stanice J. G. Mendela vzdialené vzdušnou čiarou viac ako 14-tisíc kilometrov. Naša polárna stanica leží v nádhernom prostredí, niekoľko desiatok metrov od mora. Približne raz do týždňa sa venujeme popri inej práci vo dvojiciach aj službe na stanici, najmä príprave raňajok, obeda a večere, obsluhe vysielačiek a satelitných telefónov. Pred raňajkami si preberáme chlieb, čo je tu bez preháňania „Boží dar“ a výsadu piecť ho pre nás všetkých má staničný lekár. Našťastie, má voľný čas a zatiaľ s nami nemal veľa práce. Darí sa nám pomerne dobre, možno až na pár otlakov na nohách, čo znepríjemňujú chodenie. A práca na Antarktíde je aj o dlhom chodení, veľakrát pri hroznej pocitovej teplote a vetre. Ale je tu leto, takže čo... Už teraz sme objavili nové druhy rastlín pre tento ostrov, niektoré dokonca možno pre celý kontinent a zbierame vzorky lišajníkov na ďalšie analýzy. Najmä nás zaujímajú biologické a ekologické účinky sekundárnych metabolitov lišajníkov, ktoré produkujú. Je ťažké si uvedomiť, že na vzorkách z tohto kontinentu budeme môcť pracovať niekoľko rokov. A to nielen ja, ale aj mnohí moji vedeckí kolegovia a študenti. Mojim partnerom na „poskytovanie jedálenských služieb“ sa na stanici stal turecký profesor botaniky Gökhan Halici, s ktorým sa snažíme pripraviť nejaké stráviteľné jedlo pre ostatných členov expedície. Zatiaľ nám to celkom šlo: je to výborný chlapík a dá sa s ním hovoriť o všetkom, možno s výnimkou komentovania chuti bravčových klobások a prerastanej slaniny, čo je tu práve teraz pre nás aj tak nedosiahnuteľným snom. Voda, ktorú pijeme, varíme z nej a sprchujeme sa v nej, je z potoka, ktorý vzniká pri topení sa ľadu. Čistená je najmä na základe gravitácie častíc, ktoré sa v nej nachádzajú. Keďže pôvodne pochádza zo snehu a ľadu, je bez minerálov, takmer destilovaná. Preto musíme prijímať minerálne doplnky potravín - máme to už odskúšané, stačí bez nich niekoľko málo dní a ľudia začínajú pociťovať svalové kŕče a iné symptómy. Podobne je to s vitamínmi. Elektrická energia sa tu vyrába zo slnka, vetra a v najhoršom prípade z nafty. Čím viac vetra, tým máme na stanici teplejšie. Lenže čím viac vetra, tým je nám horšie vonku... Našťastie, solárne panely už fungujú. V podstate sa nám tu býva lepšie než na viacerých vysokoškolských internátoch, ktoré som spoznal počas štúdia pred desiatkami rokov. Je tu kuchyňa so sporákom, umývačka riadu a práčka, dokonca dve toalety. A keď máme dostatok vody a energie, sprcha je samozrejmosťou. Ako zahraničný hosť na stanici mám dokonca privilégium bývať na izbe s jednou posteľou. Aktuálne je naša polárna stanica J. G. Mendela v plnej prevádzke a intenzívne sa venujeme práci v teréne, najmä odberu vzoriek prírodnín a zberu údajov, ktoré zaznamenávali vedecké prístroje počas poslednej sezóny. Denne pracujeme v náročnom teréne pri nízkej pocitovej teplote, sedem dní do týždňa. A čo tu vlastne skúmame? To nabudúce. Napíšem viac o bežnom živote v Antarktíde i práci, pre ktorú sme sem precestovali kus sveta.Autor pôsobí na Prírodovedeckej fakulte Univerzity Pavla Jozefa Šafárika v Košiciach, je členom medzinárodnej česko-slovenskej expedície do Antarktídy s prírodovedným programom pod záštitou Masarykovej univerzity v Brne.


Saudskoarabská princezná dostala podmienku za pokyn na zbitie inštalatéra

Hase bint Salmánovej súd v Príži udelil aj pokutu.

PARÍŽ. Súd vo Francúzsku vo štvrtok udelil sestre arabského korunného princa Hase bint Salmánovej desaťmesačný podmienečný trest za to, že svojmu osobnému strážcovi prikázala ešte v roku 2016, aby zbil inštalatéra v luxusnej rezidencii v Paríži. Informovala o tom agentúra AFP. Na dcéru saudskoarabského kráľa Salmána bol dokonca vydaný zatykač. Súd sa konal v jej neprítomnosti a okrem podmienečného trestu jej nariadil zaplatiť pokutu 10.000 eur.


Viac ako polovica Slovákov využíva internetbanking

Online služby sú doménou mladších ročníkov.

BRATISLAVA. Internetbanking využíva viac ako polovica Slovákov vo veku od 16 do 74 rokov. Počet ľudí, ktorí bankujú online narástol za posledných desať rokov viac ako trojnásobne. Vyplýva to z najnovších údajov Eurostatu, na ktoré upozornila Slovenská sporiteľňa. Aktívnych užívateľov internetbankingu pribúda aj vďaka zvyšovaniu dosiahnutého vzdelania ľudí, pričom počet užívateľov prekročil hranicu 50 percent prvýkrát v histórii. "V rámci Európskej únie dosahujú Slováci priemerné výsledky vo využívaní internetbankingu. Zo susedných krajín Slovensko predbehli Česi a Rakúšania. Rekordérmi v tomto smere sú Dáni. Až deväť z desiatich Dánov využíva internetbanking," povedala analytička Slovenskej sporiteľne Lenka Buchláková. Rebríčku už dlhé roky kraľujú škandinávske krajiny, naopak najmenej využívajú bankovanie z domu Bulhari (5 %) a Rumuni (7 %), a to kvôli nízkemu internetovému pokrytiu v krajine. Menej ako 30 percent ľudí vo veku 16 až 74 rokov používa internetbanking v Grécku či na Cypre. Celkovo počet Európanov používajúcich online bankovníctvo sa za posledných 10 rokov zdvojnásobil. "V súčasnosti využíva služby internetbankingu osem z desiatich Slovákov s vyšším dosiahnutým vzdelaním, takmer polovica ľudí so stredným vzdelaním a len 13 percent ľudí s nižším vzdelaním," doplnila Buchláková. Štatistiky potvrdzujú, že online služby sú doménou mladších vekových kategórií. Internetbanking na Slovensku najčastejšie využívajú mladí ľudia vo veku 25 až 29 rokov, pričom početnejšou skupinou v rámci tejto vekovej kategórie sú muži. Čoraz väčší záujem o využívanie služieb internetového bankovníctva kladie aj dôraz na jeho bezpečnosť. Banky vynakladajú maximálne úsilie na poskytovanie pohodlného a bezpečného bankovania odkiaľkoľvek na svete z ľubovoľného zariadenia. Je však nevyhnutné, aby aj klienti boli obozretní a osvojili si zásady bezpečnej práce s internetovým bankovníctvom. "Je potrebné byť opatrný pri otváraní príloh alebo neznámych odkazov a e-maily od neznámych osôb vôbec neotvárať. Neinštalovať si aplikácie z neznámych zdrojov a neznáme rozšírenia do internetového prehliadača. Na počítač, notebook, tablet, mobilný telefón si pravidelne inštalovať bezpečnostné aktualizácie a pripájať sa len z overených sietí," radí šéf IT bezpečnosti v sporiteľni Ján Adamovský. Heslo do služieb elektronického bankovníctva je nutné si pravidelne meniť a nepoužívať rovnaké heslo v iných aplikáciách a internetových stránkach najmä v sociálnych sieťach.


Sulík: V eurovoľbách posilnia kritici Únie

Euroskeptici podľa Sulíka vo voľbách neuspejú.

ŠTRASBURG. V májových voľbách do Európskeho parlamentu (EP) posilnia strany, ktoré sú eurokritické. Naopak, až tak veľmi neuspejú euroskeptické strany, teda tie, ktoré chcú vystúpiť z EÚ. Pre TASR to povedal europoslanec Richard Sulík (SaS) z frakcie Európski konzervatívci a reformisti počas poslednej aprílovej plenárnej schôdze EP v Štrasburgu. "Máte eurooptimistov, ktorí chcú (preniesť) ešte viac kompetencií do Bruselu. Potom máte eurokritikov, alebo eurorealistov. To sú tí, ktorí hovoria, že EÚ je fajn projekt, ale je potrebné ho reformovať. Tretia skupina sú euroskeptici, ktorí chcú vystúpiť z EÚ a rozpustiť ju. Myslím si, že tieto strany, až tak veľmi úspešné nebudú. Budú však úspešné tie eurokritické, alebo až krajne kritické," konštatoval Sulík. Domnieva sa, že napríklad strana Marine Le Penovej Národné združenie neposilní. "Ľudia chcú zdravý rozum v EP, ale nechcú rozbiť EÚ... Napríklad v Rakúsku máte Slobodnú stranu Rakúska (FPÖ), potom v Taliansku je to Salviniho strana Liga Severu, či v Nemecku Alternatíva pre Nemecko (AfD). Všetky tieto strany majú spoločné to, že nechcú vystúpiť z EÚ, len hovoria, dajme tomu pravidlá. A keď si ich rozdáme, vo veľa prípadoch už pravidlá existujú, tak ich už konečne dodržiavajme," zdôraznil Sulík. To, že eurokritické strany získajú pravdepodobne viac poslancov, súvisí podľa Sulíka aj s tým, že občania chcú EÚ, ale menej a efektívnejšiu. Ľudia by sa podľa neho mali zúčastniť na voľbách do EP, pretože EÚ ovplyvňuje ich každodenný život omnoho viac, ako si myslia. Vzhľadom na obvyklú nízku volebnú účasť na Slovensku ju chcel zvýšiť napríklad niekoľkými návrhmi - aby eurovoľby boli namiesto soboty v piatok, aby ich spojili s prezidentskými voľbami, a aby tí, čo išli voliť, dostali deň voľna, ktorý by sa kompenzoval iným voľným dňom v roku. Ako sám tvrdí, podporu pre ne nenašiel. Pre nováčikov v EP bude podľa Sulíka najdôležitejších prvých šesť mesiacov, počas ktorých sa "zorientujú v obrovskej mašinérii". "Trvá vám chvíľu, kým si na tie pravidlá navyknete, kým si svoj tím vybudujete. Tak to budú robiť v prvej fáze. Ale povedzme, že to zvládnu do konca roka a vtedy sa ešte aj volí Komisia...Skutočná parlamentná robota sa začne až niekedy neskôr na jeseň," dodal. Po nástupe sa budú musieť popasovať s témami, akými sú brexit či rozpočet. V otázke brexitu si myslí, že Veľká Británia vystúpi z EÚ čoskoro. "Netrúfam si povedať, ako to s brexitom dopadne. Čo si však trúfam povedať je, že britská vláda v spojení s britským parlamentom vyprodukovali nepredstaviteľný chaos a zosmiešnili sa pred celým svetom," uviedol Sulík, pričom si myslí, že v prípade zopakovania referenda bude potom otázkou, ktoré by vlastne malo platiť. Slováci si budú voliť svojich zástupcov do Európskeho parlamentu v sobotu 25. mája. Hlasovacie právo majú slovenskí občania s trvalým pobytom na Slovensku, ale aj občania iného členského štátu, ktorí majú na Slovensku trvalý pobyt. Poslanci sú volení na päťročné volebné obdobie. Štatistický úrad by mal vyhlásiť oficiálne výsledky volieb do EP na Slovensku v nedeľu v noci (26. mája).


Na Prístavnom moste pre práce úplne uzavrú dopravu

Vodiči sa nasledujúce dni musia pripraviť na dopravné obmedzenia.

BRATISLAVA. Vodiči sa nasledujúce dni musia pripraviť na dopravné obmedzenia v Bratislavskom kraji. Upozorňuje na to polícia. V čase od 23.00 h dňa 19. augusta do 04.00 h dňa 20. augusta sa pre rekonštrukčné práce uzavrie premávka cez Prístavný most. "Žiadame vodičov, aby sa riadili pokynmi policajtov alebo na prejazd využili iné trasy," povedal bratislavský krajský policajný hovorca Michal Szeiff. Obchádzková trasa bude pre autá vedená nasledovne: "Doprava v smere do Bratislavy na Brno, Viedeň bude pred uvedeným mostom vyvedená v križovatke Prievoz, následne vedená po vetve diaľničnej križovatky, vetvu cesty I/61 (Rondel), Prístavnú ul., most Apollo, Einsteinovu ul. a opätovne vrátená na diaľnicu D1," vysvetlil Szeiff. V smere z Bratislavy na Žilinu bude doprava za križovatkou Pečňa vyvedená na Einsteinovu ul., most Apollo, Prístavnú ul., vetvu cesty I/61 (Rondel), vetvu diaľničnej križovatky a opätovne vrátená na D1. Dopravné obmedzenia sa budú týkať tohto úseku aj v čase od 23.00 h dňa 26. augusta do 04.00 h dňa 27. augusta. "Doprava v smere do Bratislavy na Brno, Viedeň bude pred uvedeným mostom vyvedená v križovatke Prievoz, následne vedená po vetve diaľničnej križovatky, vetvu cesty I/61 (Rondel) a za mostom opätovne vrátená na diaľnicu D1," uviedol Szeiff. Doprava v smere z Bratislavy na Žilinu bude pred uvedeným mostom vyvedená v križovatke Prievoz, následne vedená po vetve I/61 (Rondel), vetvu diaľničnej križovatky a za mostom opätovne vrátená na diaľnicu D1.


Bolt má účasť na MS istú. Na šampionáte Jamajky triumfoval Blake

Medzi ženami Elaine Thompsonová zabehla svetový výkon roka.

KINGSTON. Na atletických majstrovstvách Jamajky v Kingstone, ktoré sú aj kvalifikáciou na MS v Londýne, utvorila víťazka behu žien na sto metrov Elaine Thompsonová svetový výkon roka 10,71 sekundy. Triumfovala s obrovským, až 33-stotinovým, náskokom pred Simone Faceyovou (11,04). Pri neúčasti Usaina Bolta (pre MS má ako obhajca voľnú kartu) uspel na sto metrov jeho tréningový kolega zo skupiny kouča Millsa Yohan Blake vo svojom sezónnom maxime 9,90 sekundy, ktorým sa zaradil na druhú priečku tabuliek roka za Američana Colemana (9,82). Miestenky na MS si vybojovali aj Julian Forte (10,04, v semifinále osobný rekord 9,99) a Senoj-Jay Givans (10,05). Veterán Asafa Powell, ktorý sa do finále kvalifikoval z druhého miesta v II. semifinále (10,15), na radu lekárov pre bolesti achilovky nenastúpil na duel o medaily. Finále - muži: 100 m: Y. Blake 9,90, Forte 10,04, Givans 10,05, M. Campbell 10,07 400 m prek.: Hyde 48,53, Mowatt 48,53, Cunningham 48,83 Finále - ženy: 100 m: E. Thompsonová 10,71 - svetový výkon roka, Faceyová 11,04, Levyová 11,06 400 m prek.: Whyteová 54,29, R. Traceyová 54,49, Nugentová 54,54 Disk: Knibbová 62,73.


Pozrite si, v ktorých okresoch bola najnižšia nezamestnanosť

Všetky okresy s najnižšou mierou nezamestnanosti sú v Trnavskom kraji.

BRATISLAVA. Okresy Piešťany, Galanta, Hlohovec a Trnava minulý mesiac opäť pokorili v miere evidovanej nezamestnanosti všetky bratislavské okresy. Všetky tieto štyri okresy sa nachádzajú v Trnavskom kraji. V okresoch Piešťany a Galanta bola na konci minulého roka najnižšia miera evidovanej nezamestnanosti zo všetkých okresov na Slovensku, a to zhodne 3,29 %. Za nimi nasledujú okres Hlohovec s 3,46-percentnou mierou nezamestnanosti a okres Trnava, kde miera evidovanej nezamestnanosti dosiahla 3,51 %. Až za týmito okresmi sa nachádza okres Bratislava V s mierou nezamestnanosti 3,89 %. Vyplýva to z údajov Ústredia práce, sociálnych vecí a rodiny SR. Naopak, miera evidovanej nezamestnanosti bola na konci minulého roka vyššia ako 20 % v štyroch okresoch na Slovensku. Ide o okresy Rimavská Sobota, Revúca, Rožňava a Kežmarok. Z týchto okresov sa dva nachádzajú v Banskobystrickom kraji a po jednom v Prešovskom a v Košickom kraji. Najvyššiu mieru nezamestnanosti zo všetkých okresov na Slovensku má dlhodobo okres Rimavská Sobota. Na konci minulého mesiaca v ňom miera nezamestnanosti dosiahla 24,58 %. Nasleduje okres Revúca, kde miera nezamestnanosti ku koncu decembra minulého roka predstavovala 22,60 %. Tretí najhorší v miere nezamestnanosti je okres Rožňava. V ňom bola miera nezamestnanosti 20,93 %. Okres Kežmarok vykázal ku koncu minulého mesiaca mieru nezamestnanosti 20,53 %. Miera evidovanej nezamestnanosti na Slovensku dosiahla na konci decembra minulého roka 8,76 %. Zostala tak na najnižšej úrovni od decembra 2008, kedy predstavovala 8,39 %. Oproti koncu novembra minulého roka sa miera evidovanej nezamestnanosti znížila o 0,02 percentuálneho bodu. Medziročne bola miera nezamestnanosti minulý mesiac nižšia o 1,87 percentuálneho bodu. Úrady práce evidovali na konci minulého mesiaca 237 977 disponibilných uchádzačov o zamestnanie. Oproti koncu novembra minulého roka ide o pokles o 403 ľudí. Medziročne počet uchádzačov, ktorí mohli okamžite nastúpiť do práce, klesol o 48 848 osôb.


Automobilky hľadajú ľudí, Richter chystá opatrenia

Skráti lehota na povinné nahlásenie voľného pracovného miesta vhodného na obsadenie aj príslušníkom tretej krajiny z 30 na 20 pracovných dní.

BRATISLAVA. Minister práce, sociálnych vecí a rodiny Ján Richter rokoval s novým prezidentom Zväzu automobilového priemyslu Slovenskej Republiky (ZAP SR) Alexandrom Matušekom a ďalšími zástupcami zväzu. Dominovala téma nedostatku pracovnej sily a pomoci štátu pri zabezpečovaní pracovníkov pre automobilový priemysel. Obe strany sa dohodli na pravidelnej komunikácii. Minister na úvod informoval zástupcov Zväzu automobilového priemyslu SR o plnení uznesenia vlády č. 589 z 13. decembra 2017 k návrhu východísk k opatreniam na odstránenie bariér pre trvalo udržateľný rozvoj automobilového priemyslu na Slovensku. Z neho pre Ministerstvo práce, sociálnych vecí a rodiny SR vyplýva zrýchliť plnenie koordinácie rezortných politík pri rozvoji zamestnanosti, predložiť na rokovanie vlády návrh na zriadenie poradného orgánu vlády - Rady vlády pre rozvoj zamestnanosti, zabezpečiť rekvalifikáciu 5 000 uchádzačov o zamestnanie ročne pre automobilový priemysel, sprísniť podmienky pri poskytovaní sociálnych dávok pre osoby odmietajúce pracovať a taktiež skrátiť lehoty pri vydávaní povolení na zamestnanie zahraničných zamestnancov z tzv. tretích krajín a udeľovaní prechodného pobytu za účelom zamestnania. "Tieto úlohy priebežne plníme. Ešte v minulom roku sme sprísnili podmienky evidencie pre ľudí, ktorí odmietajú prijať prácu. Od 1. mája sa zjednodušia podmienky pre zamestnávanie štátnych príslušníkov tretej krajiny vo vybraných profesiách, kde je preukázaný nedostatok kvalifikovanej pracovnej sily a iba v okresoch s priemernou mierou evidovanej nezamestnanosti nižšou ako 5 percent. Taktiež sa skráti lehota na povinné nahlásenie voľného pracovného miesta vhodného na obsadenie aj príslušníkom tretej krajiny z 30 na 20 pracovných dní," informoval minister práce sociálnych vecí a rodiny Ján Richter. Dodal, že 21. februára 2018 schválila vláda Štatút Rady vlády Slovenskej republiky pre rozvoj zamestnanosti, ktorá bude okrem iného navrhovať opatrenia na zvýšenie zamestnanosti a na zabezpečenie kvalifikovanej pracovnej sily do budúcnosti. Aktuálny nedostatok zamestnancov pre automobilový priemysel pomáha riešiť Ústredie práce, sociálnych vecí a rodiny a úrady práce prostredníctvom projektov vzdelávania a rekvalifikácií. "Okrem toho vyhlásila Implementačná agentúra MPSVR SR koncom decembra 2017 dopytovo orientovanú výzvu Rozvoj sektorových zručností. Dávame priestor zamestnávateľom zaškoliť a odborne si pripraviť nových zamestnancov prijatých z radov uchádzačov o zamestnanie priamo vo svojich firmách a presne podľa svojich požiadaviek na pracovné zručnosti v danom sektore, aj v automobilovom priemysle," povedal minister Ján Richter. V krátkom čase predstaví Ústredie práce, sociálnych vecí a rodiny spolu s predstaviteľmi Zväzu automobilového priemyslu SR nový projekt, ktorý zabezpečí ďalšiu kvalifikovanú pracovnú silu na rôzne pozície v automobilovom priemysle. Zväz automobilového priemyslu Slovenskej Republiky oceňuje prístup ministerstva pri plnení úloh z uznesenia vlády č. 589/2017, ktoré sám inicioval. "Záujmom Zväzu je podieľať sa na tvorbe podmienok dlhodobej udržateľnosti a rastu konkurencieschopnosti automobilového priemyslu na Slovensku. Preto vítame ponuku pána ministra na pravidelné stretnutia, ktorých cieľom bude riešenie výziev vznikajúcich na trhu práce," uviedol na stretnutí prezident ZAP SR Alexander Matušek. Na rokovaní sa zúčastnili aj generálna riaditeľka sekcie práce MPSVR SR Danica Lehocká, generálny riaditeľ Ústredia práce, sociálnych vecí a rodiny Marián Valentovič a za zástupcov ZAP Július Hron, Ľubomír Kollár a Ján Pribula.


Tréner Sacramenta čelí obvineniu za sexuálne obťažovanie

LOS ANGELES. Nový tréner basketbalistov Sacramenta Kings v NBA Luke Walton čelí žalobe za sexuálne obťažovanie. Podala ju športová novinárka Kelli Tennantová, ktorá tvrdí, že Walton ju napadol v hotelovej izbe ešte počas pôsobenia vo funkcii asistenta trénera Golden State Warriors. Tennantová v žalobe uviedla, že k incidentu prišlo po tom, ako trénerovi doniesla podpísať kópiu jej novej knihy. Walton ju pozval do izby, kde ju počas debaty znenazdajky pritlačil k posteli a pobozkal ju. Hoci kričala, aby prestal, Walton ju celou váhou svojho tela držal pritlačenú a jej výzvam sa smial. Tennantová sa s Waltonom poznala dlhší čas, dokonca sa priatelila s jeho manželkou. Kluby Golden State ani Sacramento prípad nekomentovali s tým, že o tom počujú prvýkrát. Informovala o tom agentúra AP.


Lekárskej komore sa nepáčia tlaky na čo najnižšiu výšku poplatku v ambulanciách

Minister zdravotníctva chce novelu predstaviť vo februári budúceho roka.

BRATISLAVA. Snaha opäť zaviesť v ambulanciách poplatok za prednostné vyšetrenie má viacero krátkozrakých riešení, na ktorých treba ešte popracovať. Myslí si to Slovenská lekárska komora, ktorá sa na príprave tejto zmeny podieľa. Nepozdávajú sa jej napríklad "tlaky na to, aby mal čo najnižšiu výšku". "Považujeme to za kontraproduktívne, výška poplatku dostupná každému občanovi by celý zmysel prednostného vyšetrenia negovala," povedal šéf komory Marian Kollár. V tejto súvislosti sa hovorí o piatich eurách, suma bude záležať aj od regiónu, povedal tento týždeň prezident Asociácie súkromných lekárov Marián Šóth. Takisto ako komora chodí o poplatkoch diskutovať na ministerstvo zdravotníctva. "Výška poplatku by nemala byť pevne stanovená," poukazuje Zväz ambulantných poskytovateľov (ZAP), ktorej zakladateľom je lekárska komora. Navrhuje určiť interval sumy s prípadným stanovením jej maximálneho stropu. Lekár sa má potom podľa zväzu vtesnať do výšky tohto intervalu, sumu si má určiť v závislosti od nákladov ambulancie. Minister zdravotníctva Tomáš Drucker (nominant Smeru) chce novelu predstaviť vo februári budúceho roka, návrh riešenia poplatkov má však už podľa svojich slov hotový. Systém treba podľa neho vytvoriť tak, aby chránil neplatiaceho pacienta. O novele teraz diskutuje so zainteresovanými. Prednostne objednávať by sa malo dať podľa Asociácie súkromných lekárov v rámci ordinačných hodín. Lekári by si mali na objednaných pacientov za poplatok vyčleniť počas ordinačných hodín konkrétne časové úseky. Mimo nich by ošetrovali pacientov bez objednania. ZAP s tým nesúhlasí. Navrhuje rokovať o možnosti dobrovoľného a flexibilného objednávania počas celej ordinačnej doby. Poplatky v ambulanciách sa cez novelu zákona naposledy upravili pred vyše rokom, ten za prednostné vyšetrenie sa ňou zakázal. Dlhodobo to kritizujú lekári či pacienti. Lekári tvrdia, že po prednostnom vyšetrení za poplatok bol dopyt. Pacientske organizácie zase poukazujú, že niektorí lekári aj tak vyberajú poplatky, za čo nemajú, a pri tých povolených si mali výrazne navýšiť cenu. Podľa niektorých vyšších územných celkov je v poplatkoch chaos.